هێرێرا لە بارەی چوونی بۆ بەرشەلۆنە ڕوونکردنەوەیدا\nهێرێرا لە بارەی چوونی بۆ بەرشەلۆنە ڕوونکردنەوەیدا\nئەندێر هێرێرای یاریزانی یانەی مانچستەر یونایتد ڕایگەیاند، ئەو هەواڵانەی باس لە ڕۆیشتنی دەکەن دورن لە ڕاستییەوە.\nهێرێرا دەڵیت: هیچ شتێک دەربارەی من و بەرشەلۆنە لە ئارادا نیە و من دڵخۆشم لە یانەکەم و بیرم لای یارییەکانمانە لە ئەمریکا.\nڕاپۆرتە هەواڵییەکانی ئیسپانیا پێشتر بڵاویانکردبووەوە ، بەرشەلۆنە هەوڵدەدات گرێبەست لەگەڵ هێرێرا بکات چونکە ڤاڵڤێردی داوای دەکات، ئەوەش هاوکات بووە لەگەڵ ئەو گرێبەستەی کە بەرشەلۆنە لە بەرامبەر ڤیراتی شکستیهێنا.\nبەڵام هێرێرا وەڵامی ڕۆژنامەو هەواڵەکانی دایەوەو ڕایگەیاند کە ئەو دەمێنێتەوەو لە مانچستەر یونایتد ناڕوات.\nPM:11:08:16/07/2017 ئه‌م بابه‌ته 1533\nجار خوێنراوه‌ته‌وه ڕۆژنامەیەک: پاریس سانجێرمان ڤیراتی دەکاتە قوربانی نەیمار ڤیدیۆ؛ بایرن میونخ شکستی بە چێڵسی هێنا ئەستێرەیەکی بەرشەلۆنە مانەوەی ڕاگەیاند ئەستێرەیەکی دۆرتمۆند لە بری بەرشەلۆنە، ڕیاڵ مەدریدی دەوێت ڤیدیۆ\nگۆڵەکانی یاری نێوان ڕیاڵ مەدریدو مانچستەر یونایتد گۆڵەکانی یاری نێوان یۆڤانتۆس و بەرشەلۆنە گۆڵەکان: چێڵسی شکستی دووچاری ئارسناڵ کرد جامی ئینگلتەرا لە ئاسیا: لیڤەرپول لە لیستەر سیتی بردەوە گۆڵەکانی یاری نێوان مانچستەر یونایتدو مانچستەر سیتی ببینە ڤیدیۆ؛ ببینە مۆراتا چۆن ماڵئاوایی لە هاوڕیکانی لە ڕیاڵ مەدرید دەکات گەلەری\nڕیاڵ مەدرید دەستیپێکردەوە یاریزانەکانی ڕیاڵ مەدرید سەردانی فەیسبووکیان کرد جوانترین وێنەکانی بردنەوەی بەرشەلۆنە لە یۆڤانتۆس ئامادەکاری ڕیاڵ مەدرید بۆ یارییەکەی مانچستەر یونایتد سەرەکی


هێزەکانی عێراق و هاوپەیمانان ئەشکەوتێكی داعش دەکەنە ئامانج لە بیابانی ئەنبار\nسەرچاوەیەکی خێڵەکی بە دیارونای وت هێرشەکەی پێنجشەممە لانیکەم سێ ئەندامی باڵای داعشی کوشت لە ناوچەیەکی بیابانی لە قائیم.\nهێزەکانی عێراق ئامادەکاری دەکەن بۆ هێرشبردنە سەر حەشارگەیەکی داعش لە رۆژئاوای ئەنبار لەم وێنەیەدا کە 28 نیسان 2019 بڵاوکرایەوە. [خاوەنی وێنە: هێزی خێڵەکی فوراتی سەروو]\nسەرچاوەیەکی خێڵەکی بە دیارونای وت هێزەکانی عێراق، بە پشتیوانیی فڕۆکەکانی هاوپەیمانان، پێنجشەممە (6 حوزەیران) هێرشێکیان ئەنجامدا لە قوڵایی بیابانی ئەنباردا کە تیایدا لانیکەم سێ ئەندامی باڵای رێکخراوی "دەوڵەتی ئیسلامی" (داعش) کوژران.\nفەرماندەی فەوجی فوراتی سەروو، عەقید موسا کەربولی وتی: "هێزە هاوبەشەکانی فیرقەی 8 و پیاوانی خێڵەکان هێرشێكی گەورەیان لە بیابانەکە ئەنجامدا، لە رۆژئاوای بیرەنەوتی عەکاز لە شارۆچکەی قائیم."\nهێرشە ئاسمانییەکانی فڕۆکەکانی هاوپەیمانی نێودەوڵەتی ئەشکەوتێکیان وێرانكرد کە لەلایەن چەکدارەکانەوە وەك حەشارگە بەکاردەهات.\nوتی: "هێزەکانی عێراق تەرمی سێ تیرۆریستیان نزیك لە ئەشکەوتەکە دۆزیەوە." وتیشی پێده‌چێت "لانیکەم 10 ی تریان لەناو ئەشکەوتەکەدا مردبن".\nسەربازێكی عێراقی لە تەنیشت لۆریەك وەستاوە کە لە نزیك بنکەیەکی داعش دۆزراوەتەوە لە بیابانی ئەنبار، 3 حوزەیران 2019. [خاوەنی وێنە: وەزارەتی بەرگری عێراق]\nهه‌روه‌ها وتی ژمارەیەکی زۆر لاپتۆپ و مۆبایل و هارددیسكی کۆمپیوتەریان دۆزیوەتەوە کە "زانیاری بەنرخی زۆریان تێدایه لەسەر پاشماوەکانی داعش و پلانه‌كانیان و شوێنی خۆشاردنەوەیان".\nوتی ئەو زانیاریانە هاوکار دەبن "بۆ خێراکردنی ئۆپەراسیۆنەکان لەدژی تیرۆریستان لە ئەنبار و پارێزگاکانی دیکە".\nکەربولی وتی هێزەکان ژمارەیەکی زۆر چەكیشیان لەناوبرد لەگەڵ ئامێری دیکە و بارهەڵگرێکی بچوک و 12 پشتێنی تەقەمەنی.\nوتیشی: "به‌گوێره‌ی ئەزموونمان لە شەڕدا دژ بە چەتە تیرۆریستەکان، پشتێنی تەقەمەنی پشتڕاستیدەکاتەوە کە ئەو پیاوانەی کوژراون چەکداری ئاسایی نەبوون و سەرکردەی باڵای داعش بوون، کە زۆرتر خۆتەقاندنەوە هەڵدەبژێرن کاتێك دەورە دەدرێن لەلایەن هێزە ئەمنییەکانەوە."\n'شەڕی کراوە لە بیابانی ئەنبار'\nوتی ئۆپەراسیۆنە ئەمنییەکان لە بیابانی ئەنبار "بەردەوامن بەگوێره‌ی ئەو پلانە درووستەی داڕێژراوە لەگەڵ راپۆرتە هەواڵگرییەکان".\nوتیشی پاشماوەکانی داعش چەند هێرشێكی تیرۆریستییان ئەنجامداوە بەمدواییانە لە شارۆچکەکانی کەرەبیلە و بەروانە لە رۆژئاوای ئەنبار وەك هەوڵێك بۆ دەستپێکردنەوەی چالاکییەکانیان و پتەوکردنی ریزەکانیان.\nکەربولی وتی: "بەڵام ئێمە لە شەڕێکی کراوەداین لەگەڵیاندا و هێرشەکانمان بەردەوامن لەسەر ئه‌و چاڵانه‌ی خۆیان تێدا حەشارداون." جەختیشیکردەوە كه پاشماوەکانی داعش لە بەرەی بەرگریکردنەوە شەڕدەکەن و هێرشەکانیان بە شکست کۆتاییان دێت.\nوتیشی ئۆپەراسیۆنە ئەمنییەکانی پێنجشەممە "بەردەوامیدان بوون به چەند ئۆپەراسیۆنێکی ئەمنی کە ئەم هەفتەیە ئەنجامدران لە ناوچەکانی دیکەی ئەنبار، وەك دورگەی سەرسار، بیابانی هیت و بەغدادی". ئاماژەی بۆ ئەوەش کرد كه داعش زیانی زۆری بەرکەوتووە لەو هێرشانەدا.\nلەلایەکی دیکەوە، وەزارەتی ناوخۆی عێراق هەینی رایگەیاند كه هێزە ئەمنییەکان 9 گوندیان لە پاشماوەکانی شه‌ڕی دژی داعش و تەقەمەنی پاکكردۆتەوە.\nسەرۆکی پۆلیسی ئەنبار، لیوا هادی کەسار رزه‌یج بە دیارونای وت: "هێزە ئەمنییە هاوبەشەکان نۆ گوندیان پاکكردۆتەوە لەنێوان قائیم و عەکاشاتدا تا ئامادەکاری بکرێت بۆ گەڕانەوەی دانیشتوانەکانیان."\nوتی: "تیرۆریستانی داعش تەقەمەنی دەستکرد و مینیان دانابوو لەو گوندانەدا."\nوتیشی هێزەکان چەندین ئه‌مباری ژێرزه‌ویی چەکیان پاككردۆته‌وه لە دوو مانگی رابردوودا بە پشتیوانیی هاوپەیمانی نێودەوڵەتی.\nهه‌روه‌ها وتی: "لانیکەم سێ تەن تەقەمەنی و تفاق و هاوەن و موشەکی ده‌ستكردی خۆماڵی گوێزراونه‌ته‌وه بۆ شوێنێكی ئه‌مین بۆئەوەی له‌ناوببرێن."\nوتی: "ئه‌ركی داهاتوو هێنانی تیمەکانی چاکردنەوەیە بۆ ئەو ناوچانە بۆئەوەی خزمەتگوزارییە سەرەتاییەکان دابنێنەوە، وەك ئاو و کارەبا، بەر لە گەڕانەوەی دانیشتوانەکانیان."\nده‌خوازم په‌یوه‌ندی بكه‌م به سوپای عێراقه‌وه.\nده‌ستخۆش بۆ ئه‌م زانیاریانه! خودا ده‌سته‌كانی هێزه ئه‌منییه قاره‌مانه‌كان بپارێزێت! ئێمه هیوای ئاسایش و ئه‌منییه‌ت ده‌خوازین بۆ خه‌ڵكی عێراقمان له هه‌موو تایه‌فه و ئایینه‌كان.


ئاژانسی ده نگو باسی کوردستان: چه‌ته‌کانى ئه‌لنوسرا له‌شارۆچکه‌ى سرین (80) هاوڵاتیان رفاند\nچه‌ته‌کانى ئه‌لنوسرا له‌شارۆچکه‌ى سرین (80) هاوڵاتیان رفاند\nگروپه چه‌ته‌کانى به‌ره‌ى ئه‌لنوسرا ، ده‌وڵه‌تى ئیسلامى ئێراق و بیلاد ئه‌لشام هێرشیان کرده سه‌ر شارۆچکه‌ى سرین سه‌ربه حه‌له‌ب و له‌ئه‌نجامدا چه‌ته‌کان ده‌ستیان به‌سه‌ر نانه‌واخانه‌ى شارۆچکه‌که داگرت و (80) هاوڵاتیشیان رفاند .\nئێواره‌ى دوێنێ گروپه چه‌ته‌کانى به‌ره‌ى ئه‌لنوسرا ، ده‌وڵه‌تى ئیسلامى ئێراق و بیلاد ئه‌لشام هێرشیان کرده سه‌ر شارۆچکه‌ى سرین که (35) کم ده‌که‌وێته باشوورى شارى کۆبانێ . به‌گوێره‌ى ئه‌و زانیاریانه‌ى به‌ده‌ست که‌وتوون چه‌ته‌کان ده‌ستیان به‌سه‌ر نانه‌واخانه‌ى شارۆچکه‌که داگرتووه و شاره‌که‌یان گه‌مارۆداوه ، هه‌روه‌ها ماڵى هاوڵاتیان تاڵانده‌که‌ن و (80) هاوڵاتى عه‌ره‌بیشیان رفاندووه . راشگه‌یه‌ندرا که شاره‌که له‌ژێر مه‌ترسى دایه که نانه‌واخانه‌ى شاره‌که له‌لایه‌ن ئه‌و چه‌تانه ده‌ستى به‌سه‌ر داگیراوه . له‌ئێستا کێشه‌ى نان په‌یداکرن بۆ هاوڵاتیان دروست بووه .\nسه‌رچاوه‌یه‌کى هه‌رێمیش رایگه‌یاند که گروپه چه‌ته‌کان ماڵى زۆربه‌ى هاوڵاتیانیان تاڵانکردووه و تائێستاش به‌رده‌وامه . هه‌مان سه‌رچاوه ده‌ستنیشانى کرد که گروپه چه‌ته‌کان شاره‌که‌یان گه‌مارۆداوه و رێگا سه‌ره‌کیه‌کانى چوون و هاتنى شه‌ره‌که‌یان داخستوه . هه‌روه‌ها رێگا ناده‌ن خوارده‌مه‌نى بچێته شاره‌که‌وه .\nTEV – DEM: هێزه نێوده‌وڵه‌تی و هه‌رێمیه‌کان هاوبه‌شن له‌کۆمه‌ڵکوژی کورداندا\nده‌سته‌ی به‌ڕێوه‌به‌ری ته‌ڤگه‌ری جڤاکی دیموکراتی ( TEV - DEM ) هێرشه‌کانی له‌دژی کوردان له ره‌قا و بێ ده‌نگی هێزه نێوده‌وڵه‌تی و هه‌رێمیه‌کانی شه‌رمه‌زار کرد . TEV - DEM رایگه‌یاند؛ هێزه نێوده‌وڵه‌تیه‌کان به‌و بێ ده‌نگیانه‌وه ئاشکرا ده‌بێت هاوبه‌شی کۆمه‌ڵکوژیه‌که‌ن . TEV - DEM بانگه‌وازی له‌و هێزانه‌ی پشتگیری چه‌ته‌کان ده‌که‌ن کرد تا ده‌ست له‌و سیاسه‌ته‌یان به‌رده‌ن و هه‌وڵ بده‌ن کێشه‌کانی ناو سوریا به رێ و رێبازی سیاسی و ئاشتیانه چاره‌سه‌ر بکه‌ن .\nله‌باره‌ی هێرشی گرووپه چه‌ته‌کان له‌دژی کوردان له‌شاری ره‌قا ده‌سته‌ی به‌ڕێوه‌به‌ری TEV - DEM لێدوانێکی نووسراوی بڵاو کرده‌وه و له‌لێدوانه‌که‌یدا رایگه‌یاندووه؛ شۆڕشی سوریا به ده‌ستی رژێم و گرووپه چه‌ته‌کان په‌لکێشی شه‌ڕی گرووپه‌کان کرا . له‌لێدوانه‌که‌دا هاتووه گرووپه چه‌کداره‌کان دروشمی شه‌ڕی ناوخۆی به‌رز ده‌که‌نه‌وه . بانگه‌وازی له‌ئه‌ندامی ئه‌نجومه‌نی له‌شکه‌ری سوپای ئازاد له‌حه‌له‌ب عه‌بدولجه‌بار عه‌گید بۆ له‌ناوبردنی کوردان سه‌لمێنه‌ری ئه‌وه‌یه . له‌لێدوانه‌که‌دا هاتووه، ئه‌و گرووپه چه‌کدارانه شه‌ڕی ناوخۆی گوڕتر ده‌که‌ن و شه‌ڕی ده‌سه‌ڵاتداری به‌ڕێوه ده‌چێت . TEV - DEM رایگه‌یاند ئه‌وه‌ش مه‌ترسی مه‌زن به‌دواوه‌یه‌و رێگا له‌به‌رده‌م شه‌رێکی تایفی و مه‌زهه‌بی له‌ناو پێکهاته‌کانی سوریا خۆش ده‌کات .\nله‌لێدوانه‌که‌دا هاتووه له‌ئه‌نجامی سیاسه‌تی ئه‌و گرووپه چه‌تانه له‌تلعه‌ران و تلحاسڵ و عامودێ کۆمه‌ڵکوژی ئه‌نجام دراو ئێستاش کۆمه‌ڵکوژی له‌شاری ره‌قا به‌رده‌وامه . له‌لێدوانه‌که‌دا هاتووه گرووپه چه‌ته‌کان گه‌ڕه‌که‌کانی ره‌قا که زۆربه‌ی دانیشتوانی کوردن، گه‌مارۆ داوه، به بێ ئه‌وه‌ی ژماره‌کان بزانرێت، خه‌ڵکێکی زۆری بێتاوانیان کوشت . هه‌روه‌ها به هه‌زاران کوردیان ئاواره کرد و ژماره‌یه‌کی زۆریشان رفاندووه .\nده‌سته‌ی به‌ڕێوه‌به‌ری TEV - DEM له‌لێدوانه‌که‌یدا کۆمه‌ڵکوژی کوردان له‌لایه‌ن گرووپه چه‌ته‌کانه‌وه شه‌رمه‌زار کرد . له‌به‌رده‌وامی لێدوانه‌که‌دا بێ ده‌نگی هێزه نێوده‌وڵه‌تیه‌کان و هه‌رێمیه‌کان شه‌رمه‌زار کراو و راگه‌یه‌ندراوه ئه‌و بێ ده‌نگیه‌ش سه‌لمێنه‌ری ئه‌وه‌یه که ئه‌و هێزانه پشتگیری گرووپه چه‌ته‌کان ده‌که‌ن و به‌و ره‌نگه‌ش ده‌بنه هاوبه‌شی کۆمه‌ڵکوژیه‌که . TEV - DEM راشیگه‌یاند ئه‌و هێزانه ده‌یانه‌وێت شه‌ڕی کورد و عه‌ره‌ب بێننه ئاراوه .\nله‌به‌رده‌وامی لێدوانه‌که‌دا هاتووه که گه‌لی کورد و TEV - DEM خاوه‌ن پڕۆژه‌ی سوریای ئازاد و دیموکراته . بۆ ئه‌وه‌ی سه‌رجه‌م پێکهاته‌کانی سوریا له‌ده‌ستی رژێمی به‌عس و گرووپه چه‌ته‌کان رزگاریان ببێت ، به هه‌موو هێزیانه ده‌جوڵنه‌وه .\nله‌لێدوانه‌که‌دا به بیرهێنراوه‌ته‌وه، TEV - DEM و گه‌لی کورد به‌شداری شه‌ڕی چه‌په‌ڵ له‌سوریا نه‌بوون و به‌رده‌وام له‌پێناو پاراستنی ده‌ستکه‌وته‌کانی گه‌ل و شۆڕش شه‌رافه‌تمه‌ندانه تێکۆشانیان کردووه . له‌کۆتایی لێدوانه‌که‌دا هاتووه: "به‌رده‌وام ئاماده‌ین له‌به‌رامبه‌ر هه‌رجۆره هێرشێک به‌رخۆدان بکه‌ین . بانگه‌وازی له‌و هێزانه‌ی که پشتگیری گرووپه چه‌ته‌کان ده‌که‌ن و هه‌وڵی له‌ناوبردنی گه‌لی کورددان، ده‌که‌ین، ده‌ست له‌پشتگیری کردنی ئه‌و هێزانه به‌رده‌ن و هه‌وڵ بده‌ن به بڕیاری سیاسی کۆتایی به‌و هێرشانه بێنن و کێشه‌کان له‌سوریا له‌رێگای سیاسی یه‌وه چاره‌سه‌ر بکه‌ن ".\nله لایه‌ن ئاژانسی ده نگو باسی کوردستان ajansknews kl. ۶/۱۰/۱۳۹۲ ۰۸:۵۴:۰۰ قبل‌ازظهر


ئەمڕۆ هەموویان، هەر هەموویان لەوێ بوون! … بەها عومەر ( رێبوار عارف ) – Dengekan\nئەمڕۆ هەموویان، هەر هەموویان لەوێ بوون! … بەها عومەر ( رێبوار عارف )\nبۆ دەبێت مەرگیشمان جیاواز بێت؟! ….\nئەمڕۆ ڕیزێکی دوورو درێژ لە بە ’’ئەتکیەترین’’ پیاوانی شار، لە بەرپرسترین سەرۆک و سەرکردەو لە ناودارترین سەرۆک عەشیرەت و پیاوماقولانی وڵات، ڕیزی وەزیرو پەرلەمانتارو سیاستمەدارهەر هەموویان لەوێ بوون بۆ ڕیزی دەست لێدانەوەی سەرۆک وەستابوون! ئەمڕۆ تەواوی ڕۆژنامەو گۆڤارو ڕادیۆ و تەلفزیون و دەزگاکانی ڕاگەیاندن پەیدا پەیدا یەک هەواڵ میوانی هاوبەشی یەک بەیەکی راگەیاندنەکانیان بوو !\nهەموویان هەر هەموویان لە ماتەمی مەرگی ئەودا دەست لەسەر سنگ لەحزوری مامی مەزنی دلۆڤاندا بوون! ئەمڕۆ هەموویان هەر هەموویان بڵندگۆی بڵاوکردنەوەی هەواڵی مەرگی ’’ لە ناکاوی’’ ئەودا بوون!\nگۆمان دەکەم لەوەی لەم ساڵانەی ڕابردو تەنیا ڕۆژێک هەبووبێت، کە هەواڵی مەرگ و خۆکوشتن، خۆ هەڵواسین، برا کوشتن و دایک و باوک و خۆشک و هاوسەر و هاوسۆز و هاودەم کوشتنمان نەبیستبێت. ڕۆژیک نەبوو بێ خەم بین لە خەمی هەژاری ئەو ئینسانەی کە پارەی کرێ خانووەکەی نیەو خۆی دەکوژێت، کە قەرز تەنگی پێ هەڵچنیوەو خۆی دەکوژێت،…!\nمن خۆشخەیاڵ نیم بەوەی کە ڕۆژێک لە ڕۆژان هیچ کام لەم سەرۆک حزب و پەرلەمان و کۆمپانیانە، هیچ کام لەم بازرگان و سیاسەتمەندارانە، غەمی مەرگی هاوڵاتیەک لە کوڵنێن. بەڵام شەرم هەست بە سەربەرزی خۆی دەکات لە ئاست بێ دەربەستی ئەم دەسەڵات و حزب و حکومەتەدا کە بۆ تەنیا جارێکیش بۆیان پرسیار نەبوو کە ئاخۆ ئەم هاوڵاتیانە بۆ خۆیان دەکوژن، بۆ خۆیان هەڵدەواسن و کێ بەرپەرسە لە مەرگی هێدی هێدی ڕۆژانەی دانیشتوانی ئەم کۆمەڵگایە؟\nوێنەی سێهەم و پرسیارێک ؟\nتۆ بڵیت ئەو جیاوازیە گەورەیە چی بێت، لەکاتێکدا کە ڕۆژانە دەیان کەس لەم کۆمەڵگایەدا دەمرێت، لە خزم ودۆستان و دراوسێکانی زیاتر هەواڵێک لە شاردا نابیستین. ئەرێ بەراست چ زەمین لەرزەیەک بوو ئەمڕۆ تەواوی سیاستمەدارو وەزیرو گزیرەکان هەستانە سەرپی و راچەنین و دەستیان گرت بەسنگیانەوە، چ خەبەر، چ قەوماوە، چ ڕووداوێک ئەمڕۆ وەک بۆمب دەنگدانەوەکەی خۆی گەیاندە ماڵی یەک بەیەکمان؟!\nلە ڕواڵەتدا جیاوازیەک لە گۆرێدا نیە، هەموومان هەر ’’ئینسانین’’، هەموومان هەر لەژانی دایکێک، لە دایک بووین، هەموومان هەر گۆشت و ئیسقانین، هەموومان هەر ’’هاوڵاتین’’\nتۆ بڵێت جیاوازیەکە لەوەدا بێت کە یەکەمیان هاوڵاتی پلە یەکەو دووهەمیان هاوڵاتی پلە دوو…، نا ناببورن ئەمانە هیچییان نیە، جیاوازیەکە تەنیا ئەوەیە ئەم کۆمەڵگایە کۆمەڵگایەکی چینایەتیە، بەشێوەیەک مەرگیشی خستووەتە نێو دابەشکردنێکەوە، کە مانایەکی چینایەتی بەخۆیەوە دەگرێت. دەیەوێت پێمان بڵێت مەرگی ئەو مامۆستایەی کە لەبەر بێ دەرەتانی و نەبوونی کرێ خانوەکەی خۆی کوشت زۆر زۆر جیاوازە لە مەرگی ئەو سەرکردەو سەرکردەزادەو ئەسڵزادەو نەجیبزادەیەی کە تەواوی سەروەت و سامانی ئەم وڵاتەی لەژێر دەستابوو!\nئاخر ئەوان ڕاست دەکەن بۆیە کاتێک چەند ساڵێک لەمەوبەر جەمال ڕینگۆ شەوێک لەپەنایەکدا ڕەقی دەبێتەوە، بۆ سبەی دەیخەنە پشت پیکابێکی شارەوانی و شۆفێرێک و دوو کرێکارەوە دەیبەنە گۆڕستان و دەینیژن… دەک نەفرەت لەو هەموو جیاوازیانەی کە بەهاو حورمەتی ئینسانیمان بەو شێوەیە دابەش دەکات…! دواجار با ئەوەش بڵێم: باوەڕ بکەن ئەو شیعارەی کە دوێنی لەخۆپیشاندانەکەی هەولێر دەوترایەوە، دەیەوێت ئەم جیاوازیە چینایەتیە نەهێڵێت کە بەدەنگی بەرز هاواریان دەکرد (( نان، کار، ئازادی)) . بۆیە جێگەی خۆیەتی کە لەمەرگی دلۆڤاندا بڵێین بژی بەهاو حورمەتی ئینسانیمان و بژی نان، کار، ئازادی!\nPrevious چەند سەرنجێکی کورت لەسەر کتێبی(مەلەکردن بەپێچەوانەی شەپۆڵ)ی هاوڕێ ڕێبوار ئەحمەد\nNext وه‌فیق سامه‌ڕائی تۆمه‌تباری ژماره یه‌كی ئه‌نفال … عه‌لی مه‌حمووود محه‌مه‌د\nڤیدیۆیی سیمنارەکەی بەرێز کاوە جەباری لە شاری تۆرۆنتۆ


ئێوەش تاوانبارن، بۆکسەکان بەکارمەهێنن بۆ کۆکردنەوەی دەنگ!\nFriday, 03.27.2015, 20:49\nلە بیستو پێنجی ئەو مانگە لە هۆڵی پەرلەمانی کوردستان، دوو پەرلەمنتاری پارتی دیموکرات بە بۆکس وەشاندن هێرش دەکەنە سەر پەرلەمانتارێکی پارتی گۆڕان. ئەو بابەتە لە میدیاکان خەریکە بەکاردەهێنرێت بۆ راکێشانی دەنگ و سۆزی زۆرینەی سادە لە نێو کۆمەڵگای کوردی باشوور. هەوڵدەدریت وەکو بابەتێکی سیاسیی گەرم زەق بکرێتەوە بۆ یاری کردن بە هەستی خەڵک، وەدەست هێنانی پێگەی جەماوری زیاتر و کۆکردنەوەی دەنگ و فرۆشتنی هەڵوێست.\nبەو مەبەستە لە هەندێک نوسراودا کە ئاراستەی سەڕۆکی هەرێم کراوە، پەنجە بۆ هەندێک خاڵ دریژکراوە لە بوونی قەیران لە بواری جیاجیادا. ئەوەی پێویستە بوترێت ئەوەیە کە پارتەکانی لە بەرەی ئۆپۆزسیۆن کاتێک بڕیاڕیاندا بەشدار بن لە دەستەڵات، هەوڵیاندا شەپۆڵی دەنگەنارەزاییەکان بە هێمنی بخزێنە ناو دەستەڵاتی بنەماڵەیی لە هەرێم، سەریان پێشۆربکەن بۆ سەرۆکێکی ماوە بەسەر چوو، زانیاریی تەواویان هەبوو لەسەر ناهەمواریی بارودۆخیی سیاسیی، ئاسایش، کۆمەڵایەتیی و ئابووریی هەرێم. نەبوونی سەروەری داد، دادپەروەریی، پێشێل کردنی یاسا، دەستوری هەرێم، نامۆبوونی سیستەمێکی سیاسیی دیموکراتی.\nیەکەم، قبوڵکردنی سەرۆکایەتی بارزانی، درێژکردنەوەی ماوەی سەرۆکاییەتی هەرێم پرۆسەیەکیی یاسایی نەبوو ئەوەندەی پرۆسەیەکیی تەوافوقی سیاسیی بوو، بەو ماناییەی کە هەموو پارتە سیاسییە بەشداربووەکان بەرژەوەندیان پارێزراو بێت بەتایبەتی لە پشکی بەرکەوتوو لە پۆست و پارە. چاوەروان دەکرێت ئەو پرۆسەییە دووبارە بێتەوە سەڕۆک بۆ جاری سێهەمیش کاندید بکرێتەوە لە ئایندەییەکیی نزیک بۆ هەمان پۆست بە هەمان مەبەست. دوای هەڵبژاردنی پەرلەمانی کوردستان لە ساڵی ٢.١٣، پەرلەمان لە دامەزراندنی کابینەی حکومەتی نوێ هیچ ئەندامێکی لاری لەوە نەبوو کە سەڕۆکی ماوە بەسەرچوو قبوڵ بکات، سیستەمی بنەماڵەیی و خێزانی زیاتر گەشەپێبدات، ئەویش بە قبوڵکردنی نێچیر بارزانی و قوباد تاڵەبانی وەکو سەرۆک وەزیران و جێگر.\nدوەم ، داعش و مەترسیەکانی، ئەو هێزە ئیسلامییە توند رەوە لە زۆربەی ناوچەکانی کوردستان لە پارێزگای هەولێرو کەرکوک بوونیان هەبوو، ئەگەر هاتوو ئەو راستییە بۆ هەندێ خەڵک لە ئاستی شەقامی کوردیی نامۆ بووبێت، گومان لەوەدا نییە کە دەزگایی پارستن، ئاسایش، دژە تیڕۆر، هەواڵگری، سەرۆکی هەموو پارتە سیاسییە عیلمانی، ئیسلامییەکان، ئەندامانی پەرلەمانی کوردستان، کوردەکانی ئەندام پەرلەمانی عیراق، هەموو دام و دەزگایی میدیایی سەر بە پارتەکان زانیاریان هەبوو کە بنکەی سەرکردایەتیی داعش لە گوندی حاجی عەلی نزیک بە شارۆچکەی مەخمور نیشەتجێ بوون، رۆژ بە رۆژ لە گەشەکردندابوون، شەوانیش ناوچەی قەراج و کەندێناوە لە ژێر کۆنتڕۆڵیاندا بوو. دەستدرێژیان کرد بووە سەر چەند هاووڵاتییەکی بێ تاوان و سەریان بڕیبوون، حکومەتی هەرێم و هەموو ئەندام پەرلەمانەکان هەر خۆشیان نەکرد بوو بەخاوەنیان. دانیشتوانی ئەو ناوچانە ئەو راستییە باش دەزانن، هێرشی داعش بۆ سەر کوردستان شتێکی چاوەروان کراو بوو، بەڵام حکومەتی بنکە فرەوان و پەرلەمانەکەی هەوڵیاندەدا لە میللەتی بشارنەوە، هیچ ئامادەباشییەکی بۆ نەکرابوو، کە ئەمە هۆکارێکی ئیجگار گرنگ بوو لە سەرەتایی هێرشەکانی داعش بۆ ناوچەکانی موسڵ، شنەگاڵ و جەلەولا هێزە کوردیەکانی باشور ڕایان کردبوو.\nسێهەم، پەیرەو نەکردنی پرنیسیپی سیستەمی دیموکراتی و پێشێلکردنی یاساوئازادیی تاکەکان دیاردەیەکی تازەو کتو پڕ نییە لە هەرێمدا نمونە، دۆسەیی پەلاماردان و هێرش کردنە سەر خۆپیشاندەرانی لە بەردەرکی سەرایی سلێمانی، شەهید کردنی چەن گەنجێێک و منداڵێک لە ١٧ی شوباتدا. هەڵکوتانە سەر نوسەران و شەهید کردنی جەند رۆژنامەنوسێکی گەنج، سەردەشت عوسمان، سۆرانی مامە حەمە.\nچوارەم، بوونی دووهێزی پێشمەرگەی سەر بە یەکێتی و پارتی.\nپێنجەم، گوزەرانی میللەت، لە نێو کۆمەڵگای کوردی باشوردا وکو دیاردەیەک دەبینرا توژێک پەیدا ببوو وەکو زنجیرەیەکی گرێدراو بە لێپرسراوەکان، دەستڕۆیشتوەکانی ناو پارتەکان، هەموو سەرەداوەکانی بازرگانییەتی کردن بە نەوت بە رێگای بۆری و تەنکەری قاچاخ. دروستکرنی بازارگایی گەورەی وەکو مەکە مۆڵ، بازاری نیشتمان و بەدەیان بازارگەی تر. دابەشکردنی هەموو ئەرزە باشەکان، بەرزاییەکان، گردۆڵکەکان لە نیوان خۆیاندا. لەدەر ئەنجامدا ئەو تویژە کۆنتڕۆڵی تەواوی بازاری هەرێمی کرد، لەسەر حیسابی بەرژەوەندیی گشتی بوو بە توێژێکی پارەداری دەسترۆیشتوو لە نێو حکومەت و کۆمەڵگای کوردی باشوور. ئەو دیاردەییە کاردانەوەیی هەبوو لەسەر ژیان و گوزەرانی خەڵک بەگشتی، هۆکارێکی گرنگ بوو لە سەرهەڵدانی چینێکی ئێجگار هەژار لە نێو کۆمەڵگا، قەیرانی بێکاری، بە حزبیکردنی دامو دەزگاکان، نەمانی پارە لە بانقەکاندا، بوونی بەسەدان کۆمپانیایی وەهمی، بندیوار، سەرنەگرتنی پرۆژەکان، دانانی خەڵکی ناشیاو لە پۆزشنی هەستیاری حکومی. بەحیزبی کردنی ئیدارەیی دام و دەزگا حکومیەکان.\nشەشەم، خانەنشینی بە ناهەق، بەهەزارن ژن و پیاو خانەنشین کرابوون بە پلەی باڵا لە ژێر ناوی پێشمەرگەی ئەیلول، پێشمەرگەی دێرین و ژنانی شاخ. بە سەدان کەس خانەنشین کرابوون بە پلەی باڵای حکومی وەکو وەزیری عیراقی و هەرێم، وەکیل وەزیر، مدیر عام و بەدەیان پلەی باڵایی تر. بەسەدان جاش و جاشولکە لە پۆزشینی هەستیاری حکومی و حزبی دامەزرابوون.\nپارتەکانی ئۆپۆزسیۆن پێش ئەوەی بڕیاری بەشداری کردن لە حکومەتی بنکە فرەوان بدەن، شارەزاییان هەبوو لەسەر ئەو بارو دۆخە، ئینجاش رازی بوون بەشدار بن لە تەشکیل کردنی ئەو هەیکەلە کرمێ بووەی حکومەتی هەرێم، دەست بە دەمەقاڵی بکەن لەسەر وەدەستهێنانی پۆست و پارە.\nدوای بەشداری پارتی ئۆپۆزسیۆن لە حکومەتی بنکە فرەواندا، قەیرانەکان رۆژ بە رۆژ لە هەڵکشاندندا بوون، بە تایبەتی دوای ئەوەی حکومەتی هەرێم نەیتوانی پارێزگاری لە ژیان و ماڵی خەڵک بکات، بەرەنگاری هێرشەکانی داعش بێتەوە لە شەنگاڵ، مەخمور و ناوچەکانی جەلاولا، کە بووە هۆی ئەوەی بە هەزاران ئافرەت، منداڵ، پیر پەکەوتە لێیان قەوما. بە هەزاران کچ و ژنی کورد مەزات کران. یەک لە ئەندام پەرلەمانی کوردستان هەڵوێستی نەنواند، دەنگی هەڵنەبڕی، نامەیەێکی دەست لەکارکێشانەوەی پێشکەش بەو حکومەتە گەندەڵە نەکرد.\nتاوەکو ئەو سات و کاتە هەموو ئەندام پەرلەمانەکان بیانەوێت یان نەیانەوێت بەشێکی کاران لەو دەستەڵاتە، لێپرسراوەیی هەموو قەیرانەکان دەکەوێتە ئەستۆیان. نەبوونی هەڵوێستی راست لەلایەن ئەندامانی پەرلەمان و پارتە بەشدار بووەکانی حکومەتی بنکە فرەوان، هۆکارێکی گرنگی بێهێز بوونی ئەو دەزگاییە، سروشتیە لە ژینگەیەکی سیاسیی لەو جۆرەدا ئەندامەکانیان لاواز ببیندرێن لەلایەن پارتی سەرۆک و بەر شەقیش بدرێن.\nوتارەکەی ئۆجەلان و قەندیل\nروونکردنەوە بۆ بەرێوەبەرانی ماڵپەری خۆشەویستی لڤین پرێس\nحکومەتی هەرێم رێگای نەدا تەرمی شەهید جۆنستۆن بە رێگای کوردستانەوە بچێتەوە بۆ ئوسترالیا!


ئێران سنووری بەرهەمهێنانی ٣٠٠ کیلۆگرامی ئورانیۆمی پیتێندراوی تێپەڕاند - Mehr News Agency\nAP ١٣٩٨ Tir ١١ ٠٩:٣٢\nNews Code 27203\nبە ڕاپۆرتی ئاژانسی هەواڵی مێهر، موحەمەد جەواد زەریف وەزیری دەرەوەی ئێران لە پرێس کۆنفڕانسێکدا و لە وەڵامی پرسیارێک لە سەر ئەوەی کە ئێران سنووری بەرهەمهێنانی ٣٠٠ کیلۆگرامی ئورانیۆمی پیتێندراوی تێپەڕاندووە یان نا؟ وتی: تا ئەو جێگایە کە من زانیاریم هەبێت ئێران بە پێی بەرنامە لە سنووری ٣٠٠ کیلۆگرام تێپەڕیوە و ئەو پرسەشمان پێشتر ڕاگەیاندبوو و ڕوون وتوومانە کە چ هەوڵێک دەدەن و ئەو هەوڵانەش بە مافی خۆمان لە بەرجام دەزانین.\nناوبراو لە وەڵام بە پرسیارێکی تر لە سەر ئەوەی کە ئەگەر ئەمریکا ئینستکسیش گەمارۆ بدات چی ئەبێ بکرێت: وتی: ئەوە کێشەی ئەورووپایە. خۆیان ئەبێ کێشەکە چارەسەر بکەن.\nوەزیری دەرەوە وتی: ڕامانگەیاندووە کە هەوڵی ئەورووپییەکان بەس نەبووە کەواتە کۆماری ئیسلامی هەر ئەو جۆرە کە پێشتر بەرنامەی خۆی ڕاگەیاندووە، ئەو بەرنامە بەڕێوە دەبات. بەرنامەی قۆناغی یەکەم سەبارەت بە پاشکەوت کردنی ئۆرانیۆمی پیتێندراو و پاشکەوتی ئاوی قورس خەریکە بەڕێوە دەچێت.\nناوبراو زیادی کرد: قۆناغی دواتریش ڕاگەیێندراوە کە سەبارەت بە ئاستی ٣.٦٧ ە کە لە قۆناغی دواتر بەڕێوەی دەبەین.\nناوبراو زیادی کرد: ئەورووپییەکان تا ئێستا نە تەنیا بنەڕەتی بەڵێنەکانی خۆیانیان بەڕێوە نەبردووە بەڵکوو پێشەکی بەڵێنەکانیان پاش نزیک بە ١٤ مانگ تازە لە قۆناغی بەڕێوە چوون دایە.\nوەزیری دەرەوەی ئێران لە سەر بەڕێوە چوونی ئینستکس وتی: هێشتا زانیاری لەو بارەوە نییە. ئینستکس بە بێ بەڕێوە چوونی بەڵێنەکای تری ئەورووپا واتایەکی نابێت. ئەورووپییەکان ئەبێ بەڵێنەکانی خۆیان سەبارەت بە مسۆگەر کردنی فرۆشی نەوتی ئێران، مسۆگەر کردنی گواستنەوە، گەڕانەوەی داراییەکانی ئێران، داهاتی فرۆشی نەوت کە بەڵێنەیان دابوو، کردەیی بکەنەوە.\nزەریف وتیشی: ئەو ١١ بەڵێنە سێ جار دووپات بووەتەوە. لە کۆبوونەوەی یەکەم لە گەڵ ئەورووپا، لە کۆبوونەوە لە گەڵ ١+٤ لە ئاستی وەزیران و لە کۆبوونەوەیەک لە پەراوێزی دانیشتنی نەتەوە یەکگرتووەکان دووپات بووەتەوە. ئەورووپییەکان بەڵینەکانی خۆیانیان ئەنجام نەداوە و ئینستکس کە پێشەکی بەڵێنەکانە تا ئێستا تەواو ئەنجام نەبووە.


Goran Sabah – Dengekan\nHome / Articles Posted by Goran Sabah\nWritten on December 13, 2021, by Goran Sabah\nکەڕ و لاڵ و کوێر و سەقەتم.هەموو بەیانیان (دەستی) ستارکی لە گوێکانم دەبەستێت. دەستی ڕۆبۆتێکە بەزەییەکەی لە هیی مرۆڤ زێترە. دەزانێت ئامێری بیستنەکە (ستارکی) لە گوێکانم بچەقێنێت بێ ئەوەی بمهێشێ. Continue Reading »\nComments Off on کورتە چیرۆک/ مێشکەگەشت.. گۆران سەباح\nWritten on November 29, 2021, by Goran Sabah\nخەریکی شەتداونی مێشکی بوو.چاکەتەکەی فڕێ دا گۆشەیەکی ژوورەکەی. هەناسەیەکی قووڵی هەڵکێشا. ڕیباتەکەی تووند بە دیوار دادا. کراس و پانتۆڵەکەی فڕێ دا لایەکی تر. هەناسەیەکی تری هەڵکێشا. بە جلی ژێرەوە خۆی Continue Reading »\nComments Off on دیمەنی شەشەم -کورتە چیرۆک-.. گۆران سەباح\nWritten on May 31, 2021, by Goran Sabah\nخۆزگە ڕەخنەدۆزێک هەبایە ئەم کارەی لەباتی من بکردبا. هیوادارم، ئەم زنجیرە باسە وا لە ڕەخنەدۆزان بکات لەنێو پاش دەقی ئەدەبی بەم تیۆرە ڕەخنەییانە راڤە بکەن.تیۆری ڕەخنەییی دەروونشیکاریم جێبەجێ کرد لەسەر Continue Reading »\nComments Off on ڕۆمانی مرۆڤی هەرزان: جێبەجێکردنی تیۆری ڕەخنەییی مارکسی.. باسی دووەم – گۆران سەباح\nWritten on May 19, 2021, by Goran Sabah\nوەک لە باسی یەکەم ئاماژەم پێی دا، ئەم زنجیرە باسە بۆ خوێندنەوەی دەقی ئەدەبییە بە دیدگە و فەلسەفەی خۆماڵی. باسی یەکەم خوێندنەوەیەکی (ڕێبوار سیوەیلی)یانە بوو. بەستەرەکەی: https://www.zamenpress.com/Details.aspx?jimare=43508ئەم خوێندنەوەیە بەپێی کتێبی Continue Reading »\nComments Off on خوێندنەوەیەکی (مەسعود محمد)یانە بۆ ڕۆمانی مرۆڤی هەرزان.. باسی دووەم- گۆران سەباح\nWritten on June 30, 2020, by Goran Sabah\nلە باسەکانی پێشوودا، تەکنیک و ستایل و وردەکاریی ڕۆمانی خەیاڵی (خەز) هاتنە پێشکێشکردن. بەس چەند پرسیارێک وەڵامیان دەوێ. جیاوازیی نێوان خەز و فەنتازیا چییە؟ کەرستەی خەز بۆ نووسینی ڕۆمانی فەنتازیا Continue Reading »\nComments Off on ڕۆمانی خەیاڵی زانستی و ڕۆمانی فەنتازیا: بەراوردێک … بەشی پێنجەم د. گۆران سەباح\nWritten on June 22, 2020, by Goran Sabah\nنووسینی ڕۆمانێکی باشی خەیاڵی زانستی (خەز) پڕۆسەیەکی ئاسان نییە. نووسینی ژانری تری ڕۆمان جارێک ئەستەمە، هیی خەز دوو جار. وێڕای گرێ و کارەکتەر و نووسینی باش، کە توخمەیلی هەموو ڕۆمانێکی Continue Reading »\nComments Off on وردەکاریی ڕۆمانی خەیاڵی زانستی- بەشی چوارەم- … د. گۆران سەباح\nWritten on May 24, 2020, by Goran Sabah\nبە بیست و دوو هەزار وشە، ڕۆماننوس ئارام محەمەد، ئازارەکانی چل ساڵی “سەفین سەلیم’مان بۆ دەگێڕێتەوە. ئازارەکانی سەفین مێژووی ئەزموونی کوردمان بیر دێنێتەوە؛ مێژووێک نەوەی نوێ نایزانێ و هی کۆنیش Continue Reading »\nComments Off on سیمبول، زمان و تەکنیک لە ڕۆمانی “ڕۆژێک لەو ساڵانە هەڵدەگرم”… د. گۆران سەباح


بنەماڵەی سەرۆكی كوردستانی سوور سەردانی حیزبی دێموكراتیان كرد\n18:03 - 23 بانەمەڕ 2719\nکوردستان میدیا: بنەماڵەی سەرۆکی کوردستانی سوور سەردانی حیزبی دێموکراتی کوردستانی ئێرانیان کرد و خۆشحاڵیی خۆیان بە خەباتی هێزی پێشمەرگەی کوردستان لە نێوخۆی وڵات دەربڕی.\nڕۆژی دووشەممە ڕێکەوتی ٢٣ی بانەمەڕ، بنەماڵە و كەسوكاری وەكیل مستەفایۆڤ سەرۆكی كۆچكردووی كوردستانی سوور بە سەرپەرەستی خاتوو "دینا موستەفایۆڤ" وێڕای نوێنەرایەتی فیدراسیۆنی كۆمەڵە كوردییەكانی ئوورووپا، سەردانی حیزبی دێموكراتیان لە شاری هەولێر كرد.\nبنەماڵەی وەکیل مستەفا یۆڤ لە لایەن شاندێکی پەیوەندییە كوردستانییەكانی حیزبی دێموكرات بە سەرپەرەستیی "محەممەد ساڵح قادری" بە گەرمی پێشوازیان ڵێکرا.\nلەو دیدارەدا محەممەد ساڵح قادری بە نوێنەرایەتی لێپرسراوی گشتیی حیزبی دێموكرات، بەرێز "مستەفا هیجری" وێڕای بەخێرهێنانی خاتوو "دینا" هاوسەری وەكیل مستەفایۆڤ و وەڤدی یاوەری، لەهەمانكاتدا هاوخەمی و سەرەخۆشی حیزبی دێموكرات و بەرێز مستەفا هیجریان بە بۆنەی کۆستی لەدەستدانی وەكیل مستەفایۆڤیان پێی ڕاگەیاند.\nلەو دیدارەدا قادری ئاماژەی بە پەیوەندی مێژووی نێوان حیزبی دێموكرات و جووڵانەوەی كوردستانی ڕۆژهەڵات لەگەڵ كوردانی دیاسپۆرا بە گشتی و بەتایبەت "كوردستانی سوور" دایەوە و ئەوانی وەک بەشێكی دانەبراو لە خاک و خەڵكی كوردستان پێناسە كرد.\nهاوکات قادری ڕۆل و كاریگەریی خوالێخۆشبوو وەكیل مستەفا یۆڤی وەک تێكۆشەرێكی خاوەن هەڵوێست و خەباتكار بۆ ناساندنی كوردستانی سوور و مافی كوردەكانی ئەوێ بە گرینگ زانی.\nبنەماڵەی سەرۆکی کوردستانی سوور وێڕای سپاس لە پێشوازی و هاوخەمیی حیزبی دێموكرات، خۆشحاڵی خۆیان لەو دیدارە و زانیاری وەرگرتن سەبارەت بە خەباتی پێشمەرگە لە کوردستانی ڕۆژهەڵات كە زێدی مێژوویی وەكیل مستەفایۆڤە دەربڕی و هیوای سەركەوتنیان بۆ خەباتی كوردستانی ڕۆژهەڵات خواست.


دیالۆگ لە گەڵ سلاڤومیر مروژێک، بەشی یەکەم » DidiMn\nدیالۆگ لە گەڵ سلاڤومیر مروژێک، بەشی یەکەم\nسازدان: ئۆتۆ مانهەیمێر\nلە سویدییەوە: فازیل جاف\nئەو نماییشانەی شەکسپیرت بینیوە کە ئاریان منوچیکین بۆ شانۆی دەرهێناون؟ من خۆم زۆر سەرسام نەبووم بە نماییشی ئێوارەی سێزەدەیەمین.\nنەخێر نەمبینیوون. من هیچ یەکێک لەو نماییشانەم نەبینیووە.\nبەڵام تۆ نماییشی شانۆنامەکەی خۆت، باڵوێز، لە ستۆکهۆڵم بینی؟\nرات بەرامبەری چی بوو؟\nبێگومان زۆر لە نماییشەکەی ستۆکهۆلم ڕازی بووم.\nئەو بە یەکێک لە ریژیسۆرە مەزنەکانی پاریس لە قەڵەم دەدرێت.\nبێگومان وایە، بەڵام من زۆر کەس ناناسم، هەروەها ئەوەندەیش نماییشی شانۆیی نابینم. زانیارییەکانم دەربارەی ئەو ڕەوتەی کە پێی دەگوترێت ژیانی کلتووری، زانیارییەکە خۆم لێرەولەوێ هەڵیان دەبژێرم. بۆیە من لەو جۆرە کەسانە نیم کە فەڕەنسییەکان پێی دەڵێن “ئاگەداری هەموو شتێکن”، ئەمەیش بە کورتی لەبەر ئەوەی من زۆر سەرقاڵم. جا ئەوەی کە ببیت بە “ئاگەداری هەموو شتەکان”، خۆی لە خۆیدا پیشەیەکی تابیەتە. سەرەڕای هەموو شتێکیش، من ئەوەندە ئارەزووی ئەوەم نییە ببم بە…\nلە کام سەرچاوەوە ئیلهام بۆ نووسینەکانت وەردەگریت؟\nمن ئیلهام لە هەموو شتێکی ژیانەوە و لە هیچ شتێکیش وەردەگرم. ئەگەر وا نەبێت، باسەکە تەنیا لەوەدا خۆی دەنوێنێت، کە شتێکی کلتووری دەگوازیتەوە بۆ کلتوورێکی دیکە. ئەمەش خۆی لە خۆیدا کارێکە مایەپووچیی لە دواوەیە.\nئەی باشە ڕاستە کە تۆ خۆت لە ترادیسیۆنی شانۆی ئەبسیۆرددا دەبینییەوە؟ راستە تۆ لویجی پیراندللۆ بە نموونەی بەرزی شانۆنامەکانت دەزانیت؟\nتۆ ئاگات لێیە کە من پتر لە بیست ساڵە شانۆنامە دەنووسم، جا بۆیە ئەوەی کە لە کاتێکی دیاریکراودا ڕاستە مانای ئەوە ناگەێنێت لە کاتێکی تردا ڕاست بێت. کە من هۆشم پەیدا کرد، ئەو سەردەمە شانۆی ئەبسیۆرد شتێکی زۆر گەورە بوو، بۆ نموونە یونیسکۆ، بەڵام ئەمرۆ کێ بایەخ بە شانۆی ئەبسیۆرد دەدات؟ لێم گەڕێ بە نموونەیەکی دیکە ئەم پرسەت بۆ ڕوون بکەمەوە: من خوێنەرێکی بەردەوامی رۆژنامەم، لەسەرەتای حەفتاکانی سەدەی بیستدا هەواڵێکم خوێندنەوە کە گروپێکی یابانی بۆ ڕیکخراوی ڕزگاریی فەلەستین کاریان دەکرد، کۆمەڵێک پورتوگالییان کوشت، ئەوانەی ئەو کارەیان ئەنجام دا پێیان وا بوو قوربانییەکان جولەکە بوون. ئەوەی مەبەستمە بیڵێم ئەوەیە کاتێک گروپێکی یابانی، کە لە لای عەرەبەکان کار دەکەن، دیانەوێت کۆمەڵێکی خەڵکی پورتوگالی بکوژن، تەنیا لە بەر ئەوەی کە پێیان وایە جولەکە بن، ئیدی چ پێویست دەکات شانۆیەک لەمە سورریالیتر دابهێنین! ڕەنگە کاتێک پێویستی بە شانۆیەکی لەو جورە کردبایە، ئەگەر هاتبا یابانی یابانی کوشتبا، عەرەب جولەکەی کوشتبا، بەڵام لەم باری ئەو ئاژاوەیەی کە تێیدا دەژین، هیچ پێویست بەو شانۆیە ناکات.\nکەواتە تۆ پێت وایە کە زمانی درامی خۆت…\nنەخێر، ئەوەندەیە کە پێم وایە ئێمە ئەمڕۆ لە ئاژاوەیەکی گەورەدا دەژین. کێ بە دەستکەوتی ئەدەبی تووشی شۆک دەبێت؟\nکەواتە تاکو ئێستایش، کەم تا زۆر، خۆت لە هەمان خاڵی درامییدا دەبینییەوە…\nهەرگیز. بێگومان من خاوەنی جۆرە ئەزموونێک و جۆرە تەکنیکێکی خۆمم، بەڵام من تەواو ئاڕاستەی خولیای خۆم گۆڕیوە، ئێستا هیچ شتێک وەکو جارن ڕام ناکێشێت بەرەو…\nباشە دەتەوێت چۆن ئەم گۆڕانە پەسن بکەیت؟\nدەزانیت زۆر سەختە بتوانم ئەم گۆڕانە پەسن بکەم، چونکە من شت ئەنجام دەدەم، بێ ئەوەی زۆر بیر لەوە بکەمەوە کە چی ئەنجام دەدەم. من دانانیشم و پاشان ڕوانگەیەک بۆ خۆم دەستنیشان بکەم وئیدی لەو ڕوانگەیەوە بنووسم.\nبەڵام ئەگەر ئاوڕ لە ڕابردوو بدەینەوە، بیرمە لە سەرەتای شەستەکانی سەدەی بیستدا شانۆنامەی تانگۆم لە نماییشێکی لەبیرنەکراوی سەر شانۆی بچووکی شانۆی شاری گوێتەبورگ، کە پێی دەگوترێت ستودیۆ، بینی…\nتانگۆ بە هیچ جۆرێک شانۆی ئەبسیۆرد نییە. ئەگەر باس لە پەیوەندیی من بە شانۆی ئەبسیۆردەوە بکەین، دەڵێم من بە هیچ شێوەیەک نووسەرێکی ئەبسیۆرد نیم بە مانای کلاسیکیی ئەبسیۆرد. چوونکە من زۆر بە ئاسانی کەسێکم لە جیهانێکەوە هاتووم کە پرسی سەرەکی تێیدا دەربارەی پێداویستییە سەرەکییەکانی ژیانە، بەهاکانی ئەو جیهانە تا رادەیەک سادەن. وەک منداڵێکی خورهەڵاتی ئەوروپا هەمیشە بۆ من مەحاڵ بووە وا بیر بکەمەوە کە شانۆ تەنیا بۆ شانۆ بێت. بۆیە ئەگەر تەکنیکی شانۆی ئەبسیۆردم بەکار هێنابێت بۆ چاوبەستنەوە بووە، یان بۆ ئەوە بووە بتوانم جۆرە تەنزێک دەربارەی ڕژێم بەکار بێنم، یان بە ناچاری وەکو داخوازییەک بۆ بەدیهێنانی شتیکی ئاسان وسادە، ئازادەییەکی سادە؛ من هەرگیز ئەبسیۆردیستێکی ڕاستەقینە نەبووم.\nبەڵام سەبارەت بە جۆرێک لە بەکارهێنانی تەنز و وەرچەرخان، شێوازی هەندێک لە دیالۆگەکانت، بیر و هزرمان بەرەو لای پیراندللۆمان دەبات…\nبێگومان پیراندللۆمان بیر دەخاتەوە، کەس نییە کەسێکی دیکەت بیر نەخاتەوە. من دەزانم کە ڕەخنەگرەکان هەردەم پرسیاری کاریگەریی کەسێکی ترم ئاڕاستە دەکەن، بەڵام من بایەخ بەو پرسیارانە نادەم. من پێم وایە بینەرانی شانۆ یان خوێنەرانی کتێب بە هیچ جۆرێک گوێ بەوە نادەن، کام نووسەر کام نووسەریان بیر دەخاتەوە، بینەران کە دێن بۆ بینینی نماییشێکی شانۆ، شانۆنامەکە وەکو خۆی وەردەگرن و بۆ ماوەیەک لە جیهانی شانۆنامەکەدا دەمێننەوە. خوێندنەوەیش بۆ من ئەوە دەگەیەنێت کە بتوانم ڕاستەوخۆ لەگەڵ ئەو کتێبەدا بژیم کە دەیخوێنمەوە. ڕەنگە بۆ زانستی ئەدەبی هەموو ئەمانە بە پلەی جیاواز گرنگ بن، بەڵام نەک بۆ ئەوانەی کە چێژ لە بەرهەمێکی هونەری وەردەگرن.\nپێت وا نییە کە ئەگەر چەند سەرەداوێک یان چەند کلیلێک بە بینەر بدەیت، باش بێت؟\nئەویان باسێکی ترە، دەکرێت نووسەر وەکو ڕێنماییکارێک ئاماژەیەک بە خوێنەر ببەخشێت، کە دەبێت چی لەو نووسینە چاوەڕێ بکات. وەکو خاڵێکی سەرچاوە، بەڵام لەوە زیاتر نە.\nزانستی ئەدەبی مۆدێرن، پێدەچێت تا دێت پتر سەرقاڵی ئەوە بێت ئەو دیدە لە ناو ببات کە جەخت لەسەر تەنیایی تەواوی نووسەر و سەربەخۆیی تەواوی نووسەر وەکو تاک دەکات، کەسێک کە بەڕاستی داهێنان لە ناخی خۆیەوە دەدەدات...\nباشە، ئەمە پەیوەندیی بەوەوە نییە کە ئەم باسە بە لای منەوە تەنانەت شایەنی یەک سەرنجیش نییە. بیگۆمان من لەو جۆرە ئاژەڵانەم کە پێم وا نییە زانستی ئەدەب زۆری بە خشی بێت، بەڵام بێگومان جیاوازی هەیە لە نێوان نووسەرێکی تایبەتمەند و نووسەرێکی لاساییکەرەوە. من بۆ خۆم لەم ڕووەوە ئەزموونی خۆم هەیە، ئەزموونێکی زۆر نا، بەڵام جودا، چونکە کومەڵێک لاساییەکەرەوەی مرۆژێک لە پۆڵۆنیا هەن. بۆیە دەتوانم جیاوازی لە نێوان لاساییکەرەوەی ئاسایی و ئەوانەی کە دەکەونە ژێر کاریگەرییەوە بکەم، بەڵام ئەوانە هەر نابن بە خاوەن تایبەتمەندیی خۆیان، ڕوونکردنەوەی ئەمە زۆر ئاسان نییە، خۆی ئەمە تەواو بە شێوەیەکی هەستەکی دێتە ئەنجام.\nئەی ناتەوێت بە خوێنەران بڵێیت کام جۆرە شانۆ مانایەکی تابیەتی بۆ تۆهەیە؟\n(هەناسەیەک هەڵدەکێشێت) هەوڵ دەدەم، بەڵام بەر لەوە پێویستم بە پەرداخێک ئاوە.\nئەگەر پرسیارەکە زۆر بێزارت ناکات…\nنەخێر بێزارم ناکات. تەنیا ئەوەندەیە کە ئەمە بۆ من ئەرکێکی نوێیە، چونکە هەرگیز پرسیاری لەم جۆرەم لە خۆم نەکردووە.\nئەم دیالۆگە ساڵی 1983 لە پاریس لە ماڵی مروژێک بە زمانی سویدی ئەنجام دراوە، لە\nژمارەی شوباری گۆڤاری ئۆرد ئۆچ بیلدی هەمان ساڵدا بڵاو کراوتەوە.\nFazil Jaff, Slavo Mirojek,


ئەمریکا- لە ویلایەتى میشیگان، سەفین دزەیی لەگەڵ پێکهاتەی کریستیان و کلدانی و ئێزیدی کۆبووەوە\nTUE, 7 JUL 2020 18:58 Erbil, GMT +3\nSource: KRG-DFR DFR publication date: SAT, 16 NOV 2019 23:11\nلە میانەی سەردانەکەی بۆ ئەمریکا، لە ویلایەتی میشیگان، سەفین دزەیی، بەرپرسی پەیوەندیەکانی دەرەوەی حکومەتی هەرێمی کوردستان بە یاوەری خاتوو بەیان سامی، نوێنەری حکومەتی هەرێمی کوردستان لە ئەمریکا عومەر رەشید بەرێوەبەرى گشتى پڕۆتۆکۆل لە فەرمانگەى پەیوەندیەکانى دەرەوە لەگەڵ ئەندامانی پێکهاتەی ئێزیدی و کریستیان و کلدانی کۆبووە بۆ لە نزیکەوە ئاگاداربوون لە ڕەوشى ئەو پێکهاتانە کە بەهۆى توندو تیژى و هێرشەکانى تیرۆریستانى داعش جێگەو رێگەى خۆیان جێهێشت، هەروا خستنەڕووى دوایین پێشهاتە سیاسیەکان لە هەرێمی کوردستان و عێراق و ناوچەکەو تیشک خستنەسەر سیاسەتی حکومەتی هەرێمی کوردستان بۆ پاراستنی نەتەوە جیاوازەکان و چارەسەرکردنی ئەو کێشانەی ڕووبەڕوویان دەبنەوە.\nلە کۆبوونەوەکەدا سەفین دزەیی لەگەڵ پێکهاتە جیاوازەکان لە ئەمریکا تاوتوێی بارودۆخی ئێستای عێراق و خۆپیشاندانەکانیان کرد. هاوکات دیدی حکومەتی هەرێمی کوردستانی خستەڕوو کەوا پشتگیری لە داخوازییە ڕەواکانی خۆپیشاندەران دەکات لە چوارچێوەی خۆپیشاندانێکی مەدەنی و دوور لە تووند و تیژی. سەفین دزەیی ئاماژەی بەوەکرد کەوا ئەم کێشانە بەهۆی کەڵەکەبووی کێشەی چەندین ساڵی ڕابردووەوە سەریانهەڵداوە بۆیەش پاڵپشت و هاوکار دەبین لەگەڵ حکومەتی ئێستاى عێراقی فیدڕاڵ بۆ چارەسەرکردنی کێشەکان و داوایان لێدەکەین بەدەنگ داواکاری خۆپیشاندەرانەوە بچن.\nبەرپرسى پەیوەندیەکانى دەرەوەى حکومەت ئاماژەی بەوەکرد کەوا حکومەتی هەرێمی کوردستان پابەندە بە سیاسەتی دەرگا و دڵی کراوە بۆ سەرجەم پێکهاتە جیاوازەکان بەبێ جیاوازی وە دەرفەتی یەکسان بۆ هەمووان دەڕەخسێنێت.\nلە کۆتاییدا ووتی هەرێمی کوردستان پێویستی بە کەسانی خاوەنکار و ئەزموون و شارەزا هەیە لە دەرەوە تاکو بێن لە هەرێمی کوردستان وەبەرهێنان بکەن و لە سێکتەرە جیاجیاکان خزمەت بە گەل و نیشتیمان بکەن.


فیلمی پشیلە ئێرانییەکان بەرهەمێکی هونەریی زیندووە و چاوپۆشی لێناکرێ.\nرەخنەگری سینەما "ساندی مەدێلبێرگر" لەو بڕوایە دایە، فیلمی "پشیلە ئێرانییەکان" لە دەرهێنانی بەهمەن قوبادی بە روانینێکی تایبەت، کە وێنەیەکی تایبەت لە گەنج و لاوە ناڕازییەکانی ئێرانی لە راپۆرتە هەواڵییەکان نیشان دەدات، بەرهەمێکی هونەریی زیندووە و چاوپۆشی لێناکرێت.\nرەخنەگری سینەما "ساندی مەدێلبێرگر" Sandy Madelberger لە ماڵپەڕی سینەمایی "نیۆیۆرک فیلم" Film New York سەبارەت بە فیلمی سینەمایی "کەس لە پشیلە ئێرانییەکان خەبەری نیییە" لە دەرهێنانی سینەماکاری ناسراو و بەئەزموونی کورد "بەهمەن قوبادی" رەخنەیەکی نووسیوە کە دەقی وەرگێڕدراوەکەی بە زمانی کوردی بەم شێوەیەی خوارەوەیە:\nلەم وەرزە خەڵاتەدا، لە جێیەک کە بواری فیلمسازی رایدەگەیەنێت خەڵاتەکانی بە خاوەن پارەترین و ناودارترین نازپەروەردەکان پێشکەش دەکات ئایا ناتوانرێت خەڵاتێکی کەمبایی بۆ دەرهێنەرێک بە ئازایەتییەکی لە وەسف نەهاتوو لەبەر چاو بگیرێت؟\nئاماژەی من بەهمەن قوبادییە دەرهێنەری کوردی ئێرانی کە لەبەر سەختگیرییەکانی حکوومەت لەسەر دەرهێنەرە بە ناو "بێ مۆڵەتەکان" ناچار بوو زێدەکەی خۆی بەجێ بهێڵێت. نموونەیەکی دیکەی بەرنامەکانی سەرکوت ئەوەیە کە دەوڵەتی ئێران بە دەرکردنی راگەیەندراوێک بە چەند دەرهێنەر کە بە کارەکانیان لە فیستیڤاڵە نێونەتەوەییەکانی فیلم ناسراون، رایگەیاند ئەگەر بێتوو بەر لە رەزامەندی پێشووی لایەنی حکوومەتی فیلم، کارێکی دیکە پێشکەش بکەن، سزا دەدرێن.\nئەم سزایە بەهمەن قوبادیش دەگرێتەوە کە بە فیلمی "کەس لە پشیلە ئێرانییەکان خەبەری نیییە" بە روانینێکی دراما ـ دیکۆمێنتی باسی گروپەکانی موزیکی راکی ژێرزەوینی لە تاران و کاشان دەکات، خەڵاتی لێژنەی ناوبژیوانی فیستیڤاڵی کانی بەدەستهێنا.\n"ئێمە لە دژی هونەرمەندانێک کە لە بەرهەمهێنانی فیلم گەلی بێ مۆڵەت هاوکاری دەکەن، هەنگاو دەنێین" ئەو بابەتە عەلیڕەزا سەجادپوور سەرۆکی ئیدارەی فیلمی وەزارەتی فەرهەنگ لە وتووێژێک لەگەڵ رۆژنامەی ئینگلیزی زمانی "تهران تایمز" رایگەیاند. بەرپرسانی پەیوەندیدار دەتوانن هەموو ئەو فیلمانەی کە لە ئێران دروست دەکرێن بەر لە دەرکردنی مۆڵەت بۆ پەخش کردنیان دووبارە ببیننەوە. جاری وایە دەرهێنەرەکان بۆ وەرگرتنی مۆڵەتی پەخش کردن ناچارن چەندین دیمەن لە فیلمەکە لا ببەن.\nهەر چەند ژمارەیەک لە دەرهێنەرەکان سەرنجیان بەم پرۆسەیە نەدەدا، بەڵام سەخت گیرییەکانی دەوڵەتی نوێ نمایش کردنی فیلم بە بێ دەست تێوەردانی دەوڵەت، تا ڕادەیەک نەگونجاو کردووە. حوکمی ئەم دواییە سەبارەت بە بەهمەن قوبادی کە بە فیلمی "کاتێک بۆ مەستی ئەسپەکان" لە ساڵی 2000 بە بردنەوەی خەڵاتی کامێرای زێڕینی کان، لە ئاستی نێونەتەوەییدا دەرکەوت، پەخشی کردنی فیلمەکانی لە زێدەکەی خۆی بە کردەوە نەگونجاو کراوە و ئەوی ناچار کردووە لە ئەوروپا بمێنێتەوە. دوور نییە ئەگەر بێتوو هەوڵی گەڕانەوەی دووبارە بۆ ئێران بدات، دەستبەسەر بکرێت.\nفیلمی "کەس لە پشیلە ئێرانییەکان خەبەری نیییە" کە بە شێوەیەی چریکی بە بەشداریی گروپێکی بەربڵاو لە هونەرمەندان و موزیسیەنە ناپسپۆرەکان و هێمایەکی دژە دەوڵەتی هاتە بەرهەم، دەتوانێت، ببێتە هۆکاری دەستبەسەر کردنی ئەو هونەرمەندە.\nبە وردبوونەوە لەسەر ئەو لاوانەی کە تینووی گەیشتن بە ئازادییەکانی تاکەکەسی و هونەریی رۆژئاوایین، روانینی تایبەتی قوبادی بە نەوەی نائارامی گەنجانی ئێرانی، لە بەرامبەر سەرکوتە توند و تیژییەکانی رژێم لە هەڵبژاردنەکانی ساڵ رابردوو بە دواوە، وە هەڵفرین دەکەوێت.\nئەو فیلمە خەڵاتی لێژنەی ناوبژیوانی بەشی رێزگرتنی رێکخراوەی نەتەوە یەکگرتووەکانی لە فیستیڤاڵی فیلمی کان بەدەستهێنا و بەردەوام لە لەسەر هێڵی فیستیڤاڵە نێونەتەوەییەکان دەچەرخێت و بەم دواییانەش چەندین خەڵاتی لە فیستیڤاڵەکانی فیلمی سائوپولۆ و تالین بەدەستهێنا. ئەم فیلمە کۆتایی ئەمساڵ لە لایەن کۆمپانیای "ئای ئێف سی" IFC FILM لە وڵاتی ئەمەریکا پەخش کرایەوە.\nبە روانێنکی تایبەت، کە دیمەنێکی تایبەت لە گەنج و لاوە ناڕازییەکانی ئێرانی لە راپۆرتە هەواڵییەکان نیشان دەدات، ئەم فیلمە بەرهەمێکی هونەریی زیندووە و چاوپۆشی لێناکرێت. لەم وەرزە لە بن نەهاتووەی بەخشینی خەڵاتەکان، یەکێک لە رێکخراوەکانی بەخشێنەری خەڵاتەکان، ناتوانێت رێگایەک ببینێتەوە کە شیکردنەوەیەک لەسەر ئەم سەرکوتە ناحەزە هونەریی و سیاسییە بدات و لە بەهمەن قوبادی بە هۆی کارە تەواو و بێ عەیبە هونەرییەکەی و ئازایەتیی تاکەکەسی لە نیشاندان و بە دیکۆمێنت کردنی دەنگی نەوەی خۆی رێز بگرێت؟\n* ساندی مەدێلبێرگر: رەخنەگری نیۆیۆرک فیلم.


🏰 ئاشتی برەگوێز شوێنەکان\n📅 کاتی تۆمارکردن Jul 9 2019 12:04AM\nگەڕەکێکی گوندنشینە لە شارەدێی حاجی ئۆمەران سەر بە [ زۆرتر... 👁] ✖ ✖ ✖ 0 10 ✔ 76% ✍ ج.ع.ئـ. 9-7-2019 0:04:09\n🏰 ئیسکاوە شوێنەکان\n📅 کاتی تۆمارکردن Jul 9 2019 11:20AM\nگەڕەکێکی گوندنشینە لە شارەدێی قەسرێ سەربە شارۆچکەی [ زۆرتر... 👁] ✖ ✖ ✖ 0 12 ✔ 76% ✍ ج.ع.ئـ. 9-7-2019 11:20:05\n🏰 ئێنە (چۆمان) شوێنەکان\n📅 کاتی تۆمارکردن Jul 8 2019 6:12PM\nگەڕەکێکی گوندنشینە لە شارۆچکەی چۆمان سەر بە پارێزگ [ زۆرتر... 👁] ✖ ✖ ✖ 0 19 ✔ 76% ✍ ج.ع.ئـ. 8-7-2019 18:12:42\n🏰 بابە کراوە شوێنەکان\nگەڕەکێکی گوندنشینە لە شارەدێی حاجی ئۆمەران سەر بە [ زۆرتر... 👁] ✖ ✖ ✖ 0 9 ✔ 76% ✍ ج.ع.ئـ. 9-7-2019 0:04:09\n🏰 بازار شوێنەکان\n📅 کاتی تۆمارکردن Jul 9 2019 11:14AM\nگەڕەکێکی شارنشین لە شارەدێی قەسرێ سەر بە شارۆچکەی [ زۆرتر... 👁] ✖ ✖ ✖ 0 3 ✔ 76% ✍ ج.ع.ئـ. 9-7-2019 11:14:56\n🏰 بناڵە شوێنەکان\nگەڕەکێکی گوندنشینە لە شارەدێی قەسرێ سەربە شارۆچکەی [ زۆرتر... 👁] ✖ ✖ ✖ 0 10 ✔ 76% ✍ ج.ع.ئـ. 9-7-2019 11:20:04\n🏰 بندایزان شوێنەکان\n📅 کاتی تۆمارکردن Jul 8 2019 6:11PM\nگەڕەکێکی شارنشینە لە شارۆچکەی چۆمان سەر بە پارێزگا [ زۆرتر... 👁] ✖ ✖ ✖ 0 2 ✔ 76% ✍ ج.ع.ئـ. 8-7-2019 18:11:33\n🏰 بوران شوێنەکان\nگەڕەکێکی گوندنشینە لە شارەدێی قەسرێ سەربە شارۆچکەی [ زۆرتر... 👁] ✖ ✖ ✖ 0 9 ✔ 76% ✍ ج.ع.ئـ. 9-7-2019 11:20:04\n🏰 بێشەپۆش شوێنەکان\n📅 کاتی تۆمارکردن Jul 9 2019 10:57AM\nگەڕەکێکە لە شارەدێی سمێڵان سەر بە شارۆچکەی چۆمانی [ زۆرتر... 👁] ✖ ✖ ✖ 0 20 ✔ 76% ✍ ج.ع.ئـ. 9-7-2019 10:57:04\n🏰 بەردەسپیان شوێنەکان\nگەڕەکێکی گوندنشینە لە شارەدێی حاجی ئۆمەران سەر بە [ زۆرتر... 👁] ✖ ✖ ✖ 0 11 ✔ 76% ✍ ج.ع.ئـ. 9-7-2019 0:04:09


سلێمان عەبدوڵا یونس - 26-05-2017 - 48572 جار خوێندراوەتەوە\nبەنەخۆشكەوتنی مام جەلال و كۆچی دوایی كاك نەوشیروان، سەردەمی كارێزما لەقەڵەمڕەوی سەوزدا كۆتایی دێت. لەوەش زیاتر، ئەو مۆدیلە ستونییەی حزبایەش بەكۆتایی دێت، كەئەو دوو زاتە، لەمێژووی زیاتر لەنیو سەدەی تێكۆشانیان، لەناو دڵی گەلەكەیاندا بەتەمەن و خوێن و خەبات، دروستیان كرد.\nلەگەڵ نەخۆشكەوتنی مام جەلال گەورەترین هەڵەی یەكێتی پرسی شوێنگرتنەوەی بوو. ئەوەش لەبەرئەوەی شوێنی مام جەلال لەبنەڕەتدا، هەر بۆ مام خۆی بوو. بێگومان هەمانشتیش بۆ شوێنی كاك نەوشیروان ڕاستە. بۆیە ئەگەر سەركردەكانی گۆڕان وریا نەبن، هەڵەكانی یەكێتی دووبارە دەكەنەوە و قاچیان دەكەوێتە ناو هەمان زەلكاوی خۆخۆرییەوە و لەوەش زیاتر خۆیان و بزوتنەوەكەیان دەكەن بەپۆڕی خوراو.\nجگەلەوەش گۆڕانی دوای كاك نەوشیروان، هەروەك یەكێتی داوی مام جەلال دەبێت. ئەوەش نەك چارەی هیچ ناكات، بەڵكو نائومێدی لێدەكەوێتەوە. ئاخر دوای مام، یەكێتی هەر نیوەی ڕێگای بڕی و بەدێگەڵەش نەگەیشتەوە، گۆڕانیش لەپردێ گەڕایەوە، لەكاتێكدا خەڵك چاوەڕوانی بڕینی هەموو ڕێگاكەیە.\nبۆیە وەزیفەكە گەورەترە لەهوتاف كێشانی عاتفی بۆ بەردەوامكردنی ڕێبازی مام جەلال و كاك نەوشیروان، چونكە ڕێبازی ئەو زاتانە، پێویستی بەنوێبوونەوە و سەردەمی ئەڵتەرناتیڤە. هەروەك ئەو سمارت فۆنەی لەبەردەستمانە؛ ئاخر سەیركە، ئەگەر تۆ بەردەوام مۆبایلە زیرەكەكەت نوێ نەكەیتەوە، چ بەهایەكی هەیە، مۆبایلەكەت بەرهەمی ئەپڵە یان گاڵاكسی؟ یان چەندە گران بەهایە؟\nلێرەدا، پرسی یەكگرتنەوەی گۆڕان و یەكێتی، لەو گەرماوگەرمییەی كۆچی دوایی كاك نەوشیروان، پرسێكی بێ مانا و بێ هودەیە. چونكە ئەگەر وادابنێین ئەو دوو هێزە یەكیان بەئای ئۆ ئێس كاردەكات و ئەوی تریان بە ئەندرۆید، ئەوا تێكەڵ كردنیان كارێكی پێچەوانەی لۆجیكە دیجیتاڵیەكەیە. بەڵام بەئاكام گەیاندنی ڕێككەوتنێك، لەنێوان كۆمپانیاكانی (ئەپڵ و سامسۆنگ) كارێكی كردەییە.\nبۆیە ئەگەر یەكێتی دەیەوێت سەركردایەتی ڕێككەوتنەكە بكات و قەرەبووی كەموكورتییەكانی بەرامبەر بەكاك نەوشیروان بكاتەوە، باشترە دوور لەڕیاكاری و خۆبەپاڵەوانكردنی سەركردەكانی، ڕێككەوتنی دەباشان جێبەجێ بكات؛ وە گۆڕان، وەك هاوبەشی ڕاستەقینە قبوڵ بكات و ڕێز لەئیرادەی دەنگدەران و دیموكراسی بگرێت و بوونی ئەرز و هێز و مێژوو، نەكات بەپاساو بۆ پەڕاوێزخستنی گۆڕان. ئاخر پەڕاوێزخستن یان قبوڵنەكردنی گۆڕان لێرەوە، پەڕاوێزخستن و قبوڵنەكردنی ئەو بزوتنەوەی بەدوادا هات لەهەولێرەوە.


لەگەڵ هەبوونی 200 ترلیۆن پێ سێجا (5.7 ترلیۆن مەتر سێجا) لە گازی سروشتی زانراو کە هاوسنووری تەوەری ووزەی ئۆراسیایە، هەرێمی کوردستان کەوتوەتە سەر چوارڕیانی ووزە. هەر کاتێک پێویستیی ناوخۆ لە کارەبا و پرۆسەکانی پیشەسازی هاتنە دی، ئەو غازەی دەمێنێتەوە رێگەی خۆی دەدۆزێتەوە بۆ بازاڕ لە رێگەی هێڵی بۆری و تۆڕی گواستنەوەی گشتگیرەوە.\nلە ئێستادا چەندین کێڵگەی غاز لە پەرەپێداندان و دەزگا ناوەندیەکانی چارەسەرکردنی غازیش لە دروستکردندان. تۆڕێکی ناوخۆیی هێڵی بۆری غاز لە دروستکردندایە بۆ دابینکردنی غاز بۆ ویستگە جیاجیاکانی کارەبا و ناوچە پیشەسازیە چاوەڕوانکراوەکانی کوردستان. هەروەها ئەم تۆڕە ناوخۆییە ژمارەیەک لە کێڵگەی غازیش دەبەستێتەوە بە هێڵێکی بۆری غازی سەرەکی هەناردەکردن لە داهاتوودا.\nلە ئێستادا هێڵێکی بۆری 176 کیلۆمەتری، غاز لە کێڵگەی خۆرمۆرەوە دەبات بۆ وێستگەکانی کارەبا لە هەولێر و سلێمانی و بۆ خورمەڵە.\nهێڵێکی بۆری 50 کیلۆمەتری غازیش لە کێڵگەی سومێڵەوە بۆ وێستگەی کارەبای دهۆک لە ٢٠١٣ ەوە تەواو بووە و لە سەرەتای 2014 ەوە غاز دەگوازێتەوە بۆ وێستگەی کارەبای دهۆک کە پێشتر بە گازوایل کاری ئیشی دەکرد. ئەمەش هەنگاوێکی گرنگی سیاسەتی حکومەتی هەرێمی کوردستانە لە پێناو کەمکردنەوەی راددەی پشتبەستن بە گازۆیل بۆ ئیشپێکردنی وێستگەکانی بەرهەمهێنانی کارەبای هەرێم.\nبە هاتنی 2016، چاوەڕواندەکرێت بڕی گەورەی غاز بە هۆی هێڵی بۆری هەناردەکردنەوە بە هەرێمی کوردستاندا تێپەڕ ببێت و لە خاڵی سنووری فیشخابوورەوە بگوازرێتەوە بەرەو تورکیا.


ناردنی بۆن لە ڕێگەی ئینتەرنێتەوە | ڕێکخراوەی زانستی فەرهەنگیی هۆژان\nڕەزبەر ۲۸, ۲۷۱۸ ڕەزبەر ۲۸, ۲۷۱۸ Hojan ئەندازیاری و تەکنۆلۆژی, زانیاری, هەواڵ و زانیاری 0\nبیرتان کردووەتەوە لەوەی لە سەرهێڵ ژوانێکتان بێت و بۆنی خۆشەویستەکەتان بکەن؟ یان لە ڕێگەی ئینتەرنێتەوە عەترێک بکڕن و بۆنەکەی تاقی بکەنەوە؟ یان داوا بکەن بە شێوەی سەرهێڵ پێش داواکردنی خواردنێک لە ڕێستۆرانێک بۆنی خواردنەکە بکەن؟\nئەو توێژەرانەی کە لەسەر “بۆنی دیجیتاڵ” کار دەکەن هێشتا ڕێگەیەکی دوور و درێژیان لەبەرە تا ئەوەی بەرنامەی بەکاربەری دروست بکەن کە وەڵامی ئەو پرسیارانەمان بداتەوە.\nئێستا توێژینەوەیەک لەسەر بۆنی دیجیتاڵ لە لایەن کاسون کارونانایاکا لە لە مالیزیا دەستی پێکردووە. ئەم پڕۆژەیە تێزێکی دوکتۆرایە و بەشێکە لە پڕۆژەیەکی گەورەترە بە ناوی “ئینتەرنێتی چەندهەستی”، کە پێشتر لەسەر ماچی دیجیتاڵ و تامی ئەلەکتریکی کاریان کردووە.\nکارونانایاکا دەڵێت زۆربەی توێژینەوەکانی پێشوو لەسەر بۆنی دیجیتاڵ لە ڕێگەی کارتریجێکەوە دەکران. فەرمانیک دەنێردرا بۆ کارتریجکە و ماددە کیمیاییەکان تێکەڵ دەبوون بۆ ئەوەی بۆنێکی تایبەت بەرهەم بهێنن.\nئێستا ئەم تیمە لەگەڵ ستارتاپێکی ژاپۆنی بە ناوی Scentee کار دەکەن کە ئەپێکی مۆبایل دروست بکەن کە لەگەڵ هەموو ئەپەکانی تر پەیوەندی ببێت. بۆ وێنە کاتێکی زەنگی تەلەفۆنەکەتان بەیانی لێدەدا بۆنی قاوە دروست ببێت، یان کاتێک لە هاوڕێیەکی تایبەتەوە پەیامێکتان بۆ دێت تەنانەت بۆنی هاوڕێکەشتان بێت.\nلەم توێژینەوەیە نوێیەدا بە شوێن ڕێگەچارەیەکدا دەگەڕێن کە کەڵک لە کاتریج و ماددە کیمیاییەکان وەرنەگرن کە پڕکردنەوەیان دەوێت بەڵکوو تەنیا لە ڕێگەی ئەلەکتریسیتەوە ئەو کارە ئەنجام بدەن.\nلە توێژینەوەکەدا ٣١ کەسی خۆبەخشیان ڕازی کرد کە کەیبڵێک بە ناو لووتیاندا ببەنە سەر. کەیبڵەکە کامێرایەکی بچوک و ئەلەکترۆدێکی زیوی بەسەرەوە بوو. کامێراکە یارمەتیی توێژەران دەدات کە ناو لووتی بەشداربووەکە ببینن تاوەکوو بتوانن پەیوەندی لە نێوان ئەلەکترۆدەکان و خانەکانی ئەپیتیلیۆمی بۆنکردن دروست بکەن کە حەوت سانتیمەتر لە کونی لووتەوە دوورە. ئەم خانانە زانیاریی بۆ دەماری بۆنکردن لە مێشکدا دەنێرن.\nبە شێوەی ئاسایی، ئەم خانانە لە ڕێگەی پێکهاتە کیمیاییەکانەوە هاند دەدرێن بەڵام لەم توێژینەوەدا لە ڕێگەی تەزوویەکی کارەباییەوە ئەم کارەیان کرد.\nلە توێژینەوەکەدا پارامیتری جیاجیا تاقی کرانەوە بە شێوەیەک کە بەشداربووان هەستیان بە چەند جۆر بۆنی جیا کرد. ئەمە یەکەم قۆناغە و لە قۆناغی دواتردا دەستنیشانی دەکەن کە کام یەک لە هاندانەکان پەیوەندییان بە بۆنێکی تایبەتەوە هەیە.\nبە هۆی ئەوەی کە ئەم تاقیکردنەوەیە بۆ بەشداربووان ناخۆش بوو، بیر لەوە دەکرێتەوە کە چۆن بەبێ ناردنی کەیبڵ بۆ ناو لووت بکرێت ڕاستەوخۆ بەشێک لە مێشک کە پەیوەندی بە بۆنکردنەوە هەیە هان بدرێت.\nDigital smell بۆنی دیجیتاڵ\nInternet multisensory ئینتەرنێتی چەندهەستی\nOlfactory epithelium cells خانەکانی ئەپیتیلیۆمی بۆنکردن


لەسەر عەفرین، ئەردوگان ڕەخنە لە ئەمریكاو ئەوروپا دەگرێت\n17/03/2018 - 09:46 بڵاوکراوەتەوە لە هەواڵ/گشتی\nسەرۆكی توركیا جارێكی دیكە ڕەخنەی لە ئەمریكا گرت و لەسەر پشتیوانیكردنی هێزە كوردیـیەكانی سوریا كە ئەنقەرە بە تیرۆرست ناودێریان دەكات.\n(ڕەجەب تەیب ئەردوگان) سەرۆك كۆماری توركیا لە لێدوانێكیدا لە ناوچەی ئەرزەڕۆمی باكوری ڕۆژهەڵاتی وڵاتەكەی وتی: ئەگەر ئەمریكا دەیەوێت لەگەڵماندا لە دژی تیرۆر كاربكات، ئەوا دەبێت سەرەتا تیرۆرستان لە ڕۆژهەڵاتی فورات دەربكات، ئەمەش مەبەستی هێزەكانی پاراستنی گەلە (یەپەگە).\nجەختی لەوەش كردۆتەوە، ئەوان بەرەو مەنبەج دەڕۆن و وتی : ئێستا لەلایەك خاڵەكانی چاودێریمان لە ئیدلیب زیادو توندتر دەكەین و لە لایەكی دیكە بەرەو مەنبەج دەڕۆین.\nجارێكی دیكەش ڕەخنەی لە ئەمریكا گرتەوە لەسەر پـڕچەككردنی هێزەكانی یەپەگە و وتی: بەبێ بەرامبەر هەموو جۆرە چەكێك بەو ڕێكخراوە تیرۆرستیـیە دەدەن، بەڵام بە پارەش بە ئێمەی نافرۆشن، ئینجا دێن و دەڵێن پشتیوانی لە تیرۆر ناكەین، ئێ ئەمە چۆن دەبێت، دەكرێت بۆمان ڕوونبكەنەوە.\nئەردوگان باسی لەوەش كرد كە هێشتا نازانێت سیاسەتی (مایك پـۆمپـیۆ) ئەوەی ترامپ بۆ پـۆستی وەزیری دەرەوە دەسـتنیشانیكردووە، لەم بارەیەوە چۆنە.\nپاشان ڕەخنەی توندی لە پەرلەمانی ئەوروپا گرت لەسەر ئەو داوایەی كردویەتی بۆ ڕاگرتنی هێرشی سەر عەفرین و وتی : ئێوە لە كەیەوە مۆڵتتان پـێداروە ئامۆژگاری ئەم میللەتە بكەن ؟ ئەو ئامۆژگاریـیانە بۆخۆتان هەڵبگرن.\nوتیشی : ئەوە ئێمەین (7) ساڵە (3.5) ملیۆن سوریمان گرتۆتە خۆمان، ئەگەر دەرگاكانمان بكردایەتەوەو بۆمان ڕەوانەبكردنایە، ئەوا كون نەدەما خۆتانی تێدا حەشاربدەن، ئینجا ئەو كاتە لێمان دەپاڕانەوە دەرگاكانمان نەكەینەوە.\nسەرۆكی توركیا جەختی لەوەكردەوە، وڵاتەكەی لە هێرشی سەر عەفرین بەردەوام دەبێت و گوێ بە هیچ داوایەكی نێودەوڵەتی نادات.


ምሳሌ 3 NASV – پەندەکانی سلێمان 3 KSS | Biblica\nምሳሌ 3 NASV – پەندەکانی سلێمان 3 KSS\nپەندەکانی سلێمان 3:1-35\n1ڕۆڵە، فێرکردنەکەم لەبیر مەکە،\nفەرمانەکانم لەناو دڵتدا هەڵبگرە،\n2چونکە ڕۆژگاری درێژ و\nساڵانی ژیان و ئاشتیت بۆ زیاد دەکات.\n3با خۆشەویستی نەگۆڕ و دڵسۆزی لێت جیا نەبنەوە،\nبە ملتەوە گرێیان بدە،\n4ئینجا پەسەندی و نازناوی چاک بەدەستدەهێنیت\nلەلای خودا و خەڵک.\n5پڕ بەدڵ پشت بە یەزدان ببەستە و\nبە تێگەیشتوویی خۆت پشت ئەستوور مەبە.\n6لە هەموو ڕێگاکانت بیناسە،\nئەویش ڕێچکەکانت ڕاست دەکات.\n7لەبەرچاوی خۆت، خۆت بە دانا مەزانە،\nلە یەزدان بترسە و لە بەدکاری بەدووربە.\n8دەبێتە تەندروستی بۆ لەشت و\nخۆراک بۆ ئێسقانەکانت.\n9بە سامانت ڕێزی یەزدان بگرە،\nبە یەکەمین بەرهەمی هەموو خەرمانەکانت.\n10ئەمبارەکەت پڕ دەبێت هەتا تێری،\nقەڕابەکەت سەرڕێژ دەبێت لە شەرابی نوێ.\n11ڕۆڵەکەم، بە سووکی تەماشای تەمبێکردنی یەزدان مەکە،\nڕقت لە سەرزەنشتی ئەو نەبێتەوە،\n12چونکە ئەوەی یەزدان خۆشیبوێ تەمبێی دەکات و\nوەک باوکێک بە کوڕ دڵخۆش دەبێت.\n13خۆزگە دەخوازرێ بەو کەسەی دانایی دەدۆزێتەوە و\nبەو کەسەی تێگەیشتن بەدەستدەهێنێت،\n14چونکە قازانجی لە قازانجی زیو باشترە و\nبەرهەمیشی لە زێڕ.\n15لە یاقووت بەهادارترە و\n16تەمەنی درێژ لە دەستی ڕاستیدایە و\nدەوڵەمەندی و ڕێزیش لە دەستی چەپی.\n17ڕێگاکانی ڕێگای خۆشحاڵین و\nهەموو ڕێڕەوەکانی ئاشتین.\n18درەختی ژیانە بۆ ئەوانەی خۆیان پێوە گرتووە،\nخۆزگە دەخوازرێت بەوانەی پێی پابەند دەبن.\n19یەزدان بە دانایی زەوی دامەزراند،\nبە تێگەیشتنیش ئاسمانی چەسپاند.\n20بە زانیاری ئەو قووڵاییەکان شەق بوون،\nهەورەکان شەونمیان دڵۆپاند.\n21ڕۆڵە، دەست بە دانایی تەواو و سەلیقەوە بگرە،\nئەمانە لەبەرچاوت دوورنەکەونەوە،\n22دەبنە ژیان بۆ تۆ،\nملوانکە بۆ جوانی گەردنت.\n23ئەوسا بە ئاسوودەیی بە ڕێگای خۆتدا دەڕۆیت و\nساتمە ناکەیت و ناکەویت.\n24کاتێک ڕادەکشێیت بێ ترسیت،\nڕادەکشێیت و خەوت خۆش دەبێت.\n25نە لە بەڵای کتوپڕ دەترسیت و\nنە لە ماڵی بەدکاران کە وێران دەبێت،\n26چونکە یەزدان دەبێتە پشتیوانت و\nپێت لە پێوەبوون دەپارێزێت.\n27دەستی چاکە مەگرەوە لەوانەی شایستەی چاکەن،\nکاتێک لە تواناتدایە بیکەیت.\n28بە کەس3:28 کەس: لە زمانی عیبری ئەم وشەیە بەم واتایانە دێت: (نزیکەکەت، برادەر، دراوسێ، هاوکار، هاوڕێ، هاوڵاتی). بڕوانە دواوتار 15:2 و لۆقا 10:29. مەڵێ:\n«بڕۆ، دواتر وەرەوە، بەیانی دەتدەمێ،»\nلە کاتێکدا ئەو شتەت پێیە.\n29پیلانی خراپ لە دژی دراوسێکەت مەگێڕە،\nلە کاتێکدا ئەو بە دڵنیاییەوە لەلات جێنشین بووە.\n30لەخۆڕایی دژایەتی کەسێک مەکە،\nئەگەر خراپەی لەگەڵتدا نەکرد.\n31بەغیلی بە پیاوی ستەمکار مەبە،\nهیچ ڕێگایەکی ئەو هەڵمەبژێرە،\n32چونکە لەلای یەزدان مرۆڤی قەڵپ قێزەونە،\nبەڵام نهێنی خۆی لەلای سەرڕاستانە.\n33نەفرەتی یەزدان لەسەر ماڵی بەدکارە،\nبەڵام ماڵی ڕاستودروستان بەرەکەتدار دەکات.\n34هەرچەندە گاڵتە بە گاڵتەجاڕان دەکات،\nبەڵام نیعمەت دەداتە بێفیزەکان.\n35داناکان ڕێزداری بە میرات دەگرن،\nبەڵام گێلەکان شەرمەزاری هەڵدەگرن.\nKSS : پەندەکانی سلێمان 3


ددونيا مە يا ئيرۆ دە ئينقيلابەك دونيەوي ئو عەجێب هەيە - Kelhaamed\n2018-05-18 05:57:12 / Têhev 2748\nس: - ﴿دقوڕئانێدە نەهي هاتيە كرن ژ حەسكرنا يەهودي ئو نەصارا (ياني جهو ئو فللە): لاَتَتَّخِذُوا الْيَهُودَ وَالنَّصَارَى أَوْلِيَاء (ياني جهو ئو فللەهان ژ خوەڕە نەكن هەڤال). تەڤي ڤي قاسي تو چەوا دبێژي بوانڕە ببن دوست؟﴾\nج: - ﴿ئەووەلا: دەليل هەم مەتنێ وێ هەم ژي دەلالەتا وێ گەرەك قەطعي بن،﴾\nهەگەر هەم مەتنێ ئايەتێ هەم ژي دەلالەتا وێ قەطعي بە وێ چاخێ حوكوم ژي دبە قەطعي. دڤێ ئايەتێدە مەتنێ دەليلێ ژبەر كو ئايەتە قەطعي يە. لێ دەلالەتا وێ نە قەطعي يە ﴿ئيحتيمالا تەئويلێ هەيە، چمكي دڤێدەرێدە نەهيا قوڕئانێ نە عموميە، موطلەقە﴾ ياني ئايەت نابێژە؛ "تەمامێ جهو ئو فللەيان ژ خوەڕە نەكن دوست"، لەفظێ "تەمامان" تونەيە.\nمادەم قەيدەك بڤي شەكلي تونەيە ئەو چاخ ئايەت موطلەقە. ﴿جوملێ موطلەق ژي مەرەڤ كارە لسەر تشكي موعەييەن مەعنە بكە. زەمان موفەسسيرەكي مەزنە، كو قەيدێن خوە دەرخە هولێ ئيحتيراز لێ نايێ كرن﴾\nژ دەما كو ئەڤ ئايەت نازلبويە ئو حەتا نها ئەڤ زەمانێ كو دەرباس بويە، دبە تەفسيرا ئايەتێ، كرنێ پێغەمبەر صلى الله عليه وسلم و صەحابيو عالمان مەعنا ئايەتێ بمە ددن زانين ئو دەليلن ژبۆ ڤێ تەفسيرا مە ڕە.\n﴿ئو هەم ئەڤژي هەيە: كو حوكوم لسەر كەليمام موشتەق هاتبە، كەليما كو ئيشتيقاق ژێ چێبويە دبە عللەتێ حوكمێ﴾\nدڤردە حوكوم كو دبێژە "وان نەكن دۆست" لسەر كەليما "يهود" ئو "نەصارى" هاتيە ئاڤاكرن.\n﴿دێمەك نەهيا كو دبێژە يەهودي ئو نەصارا نەكن دۆست و هەڤال، بحەسەب دين و عيبادەتێ وانە﴾\nژ جيهەت عەقيدا واني باطل ئو عيبادەتێ وان حەسكرنا ژوانڕە هاتيە قەدەغەكرن، نە ژبەر تشكي دن. د زەمانێ بەرێ دە خەليفە ئو عالمێن مە فللە ئو جهويان ئانينە، بوان عەمەليتي كرنە، قيزێن وان لموسلمانا نيكاح كرنە. بەس عەوام ڤيا بڤێ بەيانێ نزانە، لێ زەمان نيشاني هەر كەسي دا.\n﴿هەم ئەڤ ژي هەيە: ئينسان نە ژبەر زاتێ خوە تێ حەسكرن، ژبەر صيفەتێ خوە تێ حەسكرن﴾\nدەما تو ژ كەسەكي كافر حەسبكي ژبەر بير و باوەريا وي تو ژي دبي كافر (نەعوذ بالله). لێ ژبەر وەصفێ وي ئو صنعەتێ وي تو ژێ حەسبكي جائزە.\n﴿ئەوچاخ هەر كەسێ مسلمان نە لازمە كو هەر وەصفێ وي ژي مسلمانبە. هەر وها، هەر كەسێ كافر ژي نە لازمە كو هەر وەصفێ وي ژي كافربە﴾\nكەسێ مسلمان جارنا كارێ وي موخالفي ئيسلامێيە. كەسێ كافر ژي عەقيدا وي كوفرە، بەس صنعەتێ وي ئو هنك مەعمەلێ وي نە كوفرن.\n﴿ئەو چاخ وەصفەكي يان ژي صنعەتەكي كو مسلمانبە مەرەڤ وي قەنج ببينە ئو هلبگرە چما وێ نە جائيز بە؟ ژ ئەهلێ كيتاب كو ژنك تە هەبە هەلبەت تويێ ژێ حەسبكي﴾ نە ژبەر كو ئەهلێ كيتابە، ژبەر كو صنعەتەك ئيلاهيە ئو ژنا تەيە ژجيهەت پيرەكانتيێ تو مەجبور ژێ حەس بكي\n﴿ئا دديا: ددەورا سەعادەتێ دە ئينقيلابەك مەزني ديني چێبو. ڤێ ئينقيلابێ بەرێ هەركەسي دا نوقطەيا ديني، زيهنا هەركەسي بدينڤە مەشغولكر. تەمامێ حەسكرنو عەداوەتێ دمەسەلا ديندە جڤيا. حەسكرن ژي ژبۆ دينبو دژمنانتي ژي. ژبەر ڤێ، ژ حەسكرنا غەيري مسلمان بێهنا نيفاقێ دهات﴾\nدحەسكرنا ژئاليێ دنيايێ ڤە وێ دەمێ ژي هەبو. فەقەط ژ صەحابانڕە دەردەكي دنيەوي تونەبو، حەسكرنا وان ژي عەداوەتا وان ژي ژبۆ خودێ بو. صەحابە ژبۆ دنيايێ نێزي ئەهلێ كيتاب نەدبون. صنعەتێ دنيەوي ژي دنەظەرا واندە بێ قيمەت بون. صەحابا ژي زانبو موناسەبەتا بئەهلێ كيتابڕە ژجيهەت صنعەتڤە جائيزە. لێ وێ دەمێ بسەب كو تەمامێ مەعمەلا لگۆرا دين دهات حەسباندن نێزيكبونا ببال وانڤە بێهنا نيفاقێ ژێ دهات\n﴿بەس ددونيا مە يا ئيرۆ دە ئينقيلابەك دونيەوي ئو عەجێب هەيە. ئا كو تەامێ زهنا زەفت كريە ئو تەمامێ عەقلا مەشغول دكە نوقطەيا مەدەنيەتێ يە ئو دونيايە. ژخوە پڕێ يەهودي ئو نەصارا (ياني فللە ئو جهو) نە گرێدايێ بدينێ خوەڤەنە. ژبەر ڤێ، كو ئەم ئيرۆ بوانڕە ببن دوست ئەمێ مەدەنيەتو تەرەققيا وان بگرن ئو ئەو ئاسايشا كو ئەساسێ دلڕحەتيا دنيايێ يە وێ وەرە موحافەظەكرن﴾\n﴿ها! ڤێ دۆستاني ئو هەڤالتيا بڤي شەكلي، قەطعيەن دنەهيا قوڕئانێ دە تونەيە.﴾\nس: - ﴿هنك ژۆنترك دبێژن ژ فللەيانڕە نەبێژن "هەي كافر" چمكي ئەهلێ كيتابن. ئێ كو كافربە چما ئەمێ ژوانڕە نەبێژن كافر؟﴾\nج: - ﴿چەوا ژ زلامكي كۆر ڕە هون نابێژن "هەي كۆرۆ" ئەڤ ژي وەك وێ يە. چمكي دڤێ گوتنێ دە ئەزيەت هەيە. ژ ئەزيەتا زمميان ژي (دحەديثێ دە) نەهي هاتيەكرن﴾ حەديث دبێژە: "كي لزمميكي ئەزيەتێ بكە ئەز خەصمێ وي مە."\n﴿ئا دديان ژي: ژ كەليما كافر ڕە دو مەعنە هەنە: يەك ژي، ئا كو دەرحال تێ بەر زيهنا مەرەڤ، كەسێ بێ دين و ئينكارا خوەدايێ خالقێ كائيناتێ دكە. بڤێ مەعنێ حەقێ مە تونەيە كو ئەم ژ فللە ئو جهويانڕە بێژن كافر﴾\n﴿مەعنا دديا: كەسێ كو ئينكارا پێغەمبەرێ مە ئو دينێ ئيسلامێ دكە ژێڕە تێ گۆتن كافر. بڤێ مەعنێ ئەم كارن ژ ئەهلێ كيتابڕە بێژن كافر. فەقەط د عورفێ دە كەليما كافر بمەعنا ئينكارا خوەدا تێ بكارئانين ئو كەليما تەحقيرێ يە، پێ ئەزيەت چێ دبە﴾\n﴿ئيدي نە لازمە كو ئەم سەحا ئيعتيقاد و سەحا عەمەل تەڤليهەڤ بكن.﴾\nژ ئالي ئيعتيقادێ ڤە ئەهلێ كيتاب كافرن، بس ژ ئالي عەمەل ڤە نە وەك كافرێ دنن. مسلمان كارن خوارنێ وان بخون ئو بقيزێ وانڕە بزەوجن. ژڤێ هێلێ ڤە مەعمەلا كافران بوانڕە نايێ كرن.\nÊ Berê Wekhevbûnî Ne Di Fedl û Şerefê de...\nÊ Li Pey Di Dinya Me Ya Îro De Înqîlabek Dunyewî û ‘Ecêb Heye


قەیرانی خەیاڵ لە کەللەی ڕامییاریستەکان… یونــس تــانــج – Dengekan\nbyDenegkan\tMarch 12, 2022\tGeneral, Opinion\nخەیاڵ وەک بەشێک لە ئیحساساتی مرۆڤ، وەک پاژێکی هزر، ئەنگێزەیەکی ڕەمەکی فیتڕەتییە، دەشێت لە چەندان باردا سۆز و ویژدانی مرۆڤ پاڵبنێت ڕووە و ڕەفتار و گوفتارە دروستەکان. هەڵبەت خودی خەیاڵ ئاتاجی بە کۆمەڵە سەرچاوەیەکە بۆ گەشەسەندن و بۆڕدان. فەرامۆشکردنی ئەم چاوگ و سەرچاوانە خۆبەخۆ خەیاڵ دەکەن بە ڕەمەکێکی پەککەوتە.\nچاوگە پڕ بایەخەکانی خەیاڵپەروەری بریتیین لە ئیستاتیکا و کۆی رەگەزەکانی هونەر و ژانرە ئەدەبییەکان. لەم سۆنگەیەوە کایەی ڕامیاری وەک باڵاترین پایەی جڤات، پێویستە خەیاڵرۆچووانە بڕوانێتە ناو وردەکاری گیروگرفتی ژیانی تاکەکان و موعانەت و پێداویستییەکانییان بخوێنێتەوە.\nزانستە ڕامییارییەکان وەک چەمک و تییۆریا گەلێکی ئەپستراکت، دەستگیرۆیی ئەوە ناکەن مافە بنچینەییەکانی مرۆڤ لە سەرجەم بوارەکانەوە پڕ بکرێتەوە.. داناچۆڕێنە ناو سوچە تاریکەکانی میحنەت و نیگەرانییەکانی کۆمەڵگە، گەر دەسەڵات بە دەستەکان خاوەن خەیاڵزەدەییەکی فرە واڵا نەبن.\nئەم خەیاڵە واڵایەش لەخۆوە چێنابێت، پێتڤی بە تەمەنێک لە هەوڵ و تەقەلای بێ وچانی ئەدەبی و هونەری و تەنانەت مەعریفی و هزری هەیە.\nبۆیە کارەساتێکە ڕابەر و سیاسەتووان و دیپلۆماتکاربیت، هەزاران ڕۆمان و هۆزان و پەخشانت نەخوێندبێتەوە، ئەسپی خەیاڵت نەیبردبی بەرەو داستان و میسییۆلۆژیای میللەتان، سەدەها بەیت و بالۆرەو حیکایەتی فۆلکلۆری خۆت و گەلانت نەبیستبێت، ئاگەداری چیڕۆکەکان و جیهانی سینەما و فیلمەکانی نەبیت، ڕۆژانە گوێت نەگرتبێت لە خرۆشی سێمفۆنییایەک، ناواخنی تابلۆیەک نەبووبێتە کەڵکەڵەی کەللەت و عەوداڵ نەبووبی بە دوای شیتەڵکردنی مانا و مەدلولە جیاوازەکانی.\nوێڕای ئەوەی ئەدەبییات و ژانرە ئەدەبییەکان، هونەر و سەرجەم کاتیگۆرییەکانی.. تاکە فاکتەری خەیاڵبزوێنی و پەروەردەکردنی خەیاڵ نین، وەلێ ڕییشەییترین و پڕ گرنگرینین.\nگرنگی بەستێنێکی وەک جوانیناسی لەوەدایە دەخوازێت مرۆڤ دروست بکات و بەدووریبگرێت لە هۆڤی بوون و ڕەقەکاری، وەک ئاو ڕەوان و هاوشێوەی پەشمەک نەرمی بکات. تەنانەت ئەگەر خەیاڵی جەللادێک کارا بکەین ئەو دەمەی بە کێبڵێک دابارییوەتە سەر پیاوێک، لە پڕ خەیاڵی بڕکاو وێنەی تاقە کچەکەی ئەو پیاوە بێتە بەر هاوێنەی خەیاڵی.. کە لەبەر دەرگەی ماڵەوە بە خۆی و پشیلەکەی باوەشییەوە چاوەنواڕی گەڕانەوەی باوکییەتی. ئەگەر زۆرە دەستهەڵگرێت لەم ئەشکەنجە کارییە، یان هیچ نەبێت دەستی جەللادانەی سوکتر بکات.\nئەوە خەیاڵنەکردنەوەیە لەوانی دیکە خۆپەرستی و خۆسەپێنی بە دوای خۆیدا دەهێنێت و هەژاری دەکات بە خۆرەی گیان و دەروونی هاونیشتیمانی.\nکێشەی خەیاڵ ئەوەیە دەبێت داگیرساوبێت، کارا کراوبێت، دەنا هەمووان خاوەنی خەیاڵێکی کاڵ و پاسیڤن… کلۆجەکانی کاراکردنی خەیاڵ وا لەناو ئەدەبیات و هونەر و مەعریفە، ئەستەمە بەبێ ئەوە دەستمان ڕابگا بە خەیاڵێکی مفتی کارا.\nپوکانەوەی خەیاڵ تاکو حاڵەتی مەرگ خەسڵەت و مۆڕکی بەرپرسیارانی کوردە، ئەوە بێ خەیاڵی ئەوانە، نسکۆی ئەندێشەیی ئەوانە… تاک و جوتەکانی کوردی بەم بارودۆخە شپرز و هەڵوەشاوە گەیاندووە، مرۆڤی بێ خەیاڵ چەندە ترسناکە سیاسی بێ خەیاڵ تۆقێنەرترین و ڕمێنەرترین. چونکە ناتوانێت وێنای ڕۆڵگۆڕینەوە بکات لە هەمبەر ئەوانیدیکە، خۆی بهێنێتە جێگەی کرێکارێکی شەکەت، بێوەژنێکی بێ پارە، پیرەپیاوێکی ڕۆماتیزمدار، ماڵێکی بێ نەوت لە چلەی زستاندا، لاوێکی بێ ئیش کە شەرمەزاری دەستگیرانەکەیەتی، خانووێکی لافاو بردوو، خاوەن دەواجنێک کە مریشکەکانی بە دەرد لەناوچوون و لە سوچێکدا کز کز دەگری، سێ منداڵی کلێنسفرۆش، قوتابییەکی نەدار، دەردەدارێک کە لەبەر نەبوونی نیوەی دەرمانەکانی دادەنێتەوە لە دەرمانخانەکە، میوەفرۆشێکی بێ بازاڕ، فێرنەبوون، ناتوانن وێنای بێ شیری منداڵێکی ساوا بکەن کە ئارەقی تەوێڵە بچوکەکەی خەریکە نغرۆی دەکا لە نیوەڕۆیانی دۆزەخی ئەو شارانە، نا کارن هەڵلەرزینی پشیلەیەک لە ناو بزوێنەری ئۆتۆمبێلێکدا چاوبکەن لە بەرەبەیانێکی زوقماویدا، یان چوار بێچووە سەگ کە لەبرسان دمیان ناوەتە هەناوی هەڵدراوی دایکییان و دەیخۆن.\nعاتیفیبوون و سۆز ناسکی بۆ هەر کێ خراپ بێت بۆ سەرکردە باشە بەرامبەر میللەتەکەی، بە هەویای ویژدان جوڵاندن و دەستبردن بۆ بڕیاری ڕاست و دروست.\nبەم تەرزە “بێ خەیاڵی” ویژدان ڕەق دەکات و هزرین چەقبەستوو دەکات. ئاکامەکەی بە ستەمکارییەکی ڕەها کۆتایی دێت. بۆیە قەیرانی پشتهەڵکردنە ئەدەبییات و نەخوێندنەوە و موتاڵانەکردنی ڕۆمان و هۆزان و وردنەبوونەوە لە پۆرترێت و نیگارە هەمە جۆرەکان و هتد.. ڕەهەندێکی دیکەیە لە هۆ کردەکانی ستەمکاری حوکمی کوردی.\nدەسەڵاتداران بە هەموو پێوانەو مانایەک خەیاڵ ناکەنەوە لە نیشتیمانێکی ئاسوودە بەخش و هاونیشتیمانەیلێکی خۆشگوزەران، بەڵکو بە پێچەوانەوە ئەوە هاونیشتیمانییە خەیاڵ دەکاتەوە لە مەملەکەتێکی ئاسوودەبەخش و تاکێکی ئازاد و خۆشگوزەران.\nPrevious سیکۆلاریزم و چەند سەرنجێک/4..شەماڵ بارەوانی\nNext دووڕویی و نیفاق و بێ مۆراڵی دەوڵەتانی ڕۆژئاوا و حیزبە موعاریزەکانیان بە ڕاست و چەپیانەوە… زاهیر باهیر


9/27/2020 12:52:02 PM\n6467 جار خوێندراوەتەوە\nلە کاتێکدا ڤایرۆسی کۆرۆنا ڕۆژانە لە ھەرێم نزیکەی ٣٠ کەسێک دەکوژێت و بڵاوبوونەوەشی نەک تەنھا بەردەوامە، بەڵکو لە دۆخێکی ھێجگار ترسناکدایە، لەوکاتەدا ھەستنەکردن بە بەرپرسیاریەتیی و گاڵتەکردن بە ژیانی خەڵک، لەلایەن ئۆرگان و کەسایەتییە حیزبییەکانەوە، لە چڵەپۆپەدایە. کۆکردنەوەی ئەو ژمارە زۆرە لە خەڵک بۆ یادکردنەوەی ڕیفراندۆم لە ھەولێر لەلایەن ڕێکخراو و ئۆرگانە حیزبیی و حکومییەکانەوە نیشاندەری ئەم ڕاستییە ترسناکەن. یادکردنەوەی یەکێک لە کارەساتە سیاسییە ھەرە گەورەکانی دونیای دوای ڕاپەڕین، کارەساتی ئەنجامدانی ڕیفراندۆمێکی بێپلان و بێستراتیژ و بێبیرکردنەوە، کە بناغە سەرەکییەکەی سایکۆلۆژیای شەخسیی سەرۆکی پارتی خۆی بوو.\nوەکچۆن ڕیفراندۆم کردەیەکی سیاسیی پێشوەخت دۆڕاو و نابەرپرسیار بوو، پابەستبوو بە تێنەگەیشتن لە سادەترین پێدراوە سیاسیی و ئیقلیمیی و جیھانییەکان. بەھەمان شێوە یادکردنەوەی ڕیفراندۆمەکەش بەو شێوەیەی لە ھەولێر بینیمان، لەناو ئەم پەتا ترسناک و بەربڵاوەی کۆرۆنادا، لەھەمان نابەرپرسیارێتیی و تێنەگەیشتنەوە سەرچاوەی گرتوە. ھەردووکیان دوو دەرکەوتی نابەرپرسیاری ئیشکردنی ھەمان عەقڵیەت و ھەمان تێنەگەیشتنی سیاسییە.\nکۆرۆنا ھەڕەشەیەکی گەورەیە بەقەبارەی ھەڕەشەی ئەو عەقڵیەتە سیاسییە حوکمڕانەی لە ھەرێمدا دەستبەکارە و گاڵتەکردن بە ژیانی خەڵک بەشێکی گرنگ و بنەڕەتیەتیی. یادکردنەوەی ھەڵە بە ھەڵە و نابەرپرسیارێتیی بە نابەرپرسیارێتیی ئەو ھەڵسوکەوتەیە بەردەوام لەم فۆرمە لە حوکمڕانیی و لەم تایپە لە سیاسییەوە دەیبینین. ڤلادیمێر لینینی سەرکردەی شۆڕشی ئۆکتۆبەر، لە وتەیەکی زۆر بەناوبانگدا دەڵێت: "سیاسیی باش ئەو کەسە نییە کە ھەڵە ناکات، بەڵکو ئەو کەسەیە کە ھەڵەی ستراتیژیی ناکات". ھەم ڕیفراندۆمەکە خۆی و ھەم یادکردنەوەی لەناو ئەم پەتای کۆرۆنایەدا، ھەڵەی سادە و ئاسایی نین و نەبوون، بەڵکو ھەڵەی ستراتیژیی و زەبەلاحن. ھەڵەیەک کە تەنھا لە نەزانین و نەخوێندەوارییەوە نایەن، بەڵکو لە گاڵتەکردن بە ژیان و لە بێنرخ و بێبەھاکردنی ژیان و گوزەرانی مرۆڤەکانەوە سەرچاوەدەگرێت. ھەر سیاسەتێک ڕێزی مرۆڤ و ڕێزی ژیانی لانەبێت، ئەو ھەڵانەی کە ئەنجامیان دەدات، ھەڵەی ستراتیژیی دەبن.\nئەم وێنانە لەناو ئەم پەتای کۆرۆنادایە حیکایەتی ئەو بێڕێزیی و بێنرخکردنەی مرۆڤ و ژیانمان نیشان دەدات. حیکایەتی دەسەڵاتێک خۆنمایشکردن و یادکرنەوەی ھەڵەکانی لە پاراستنی ژیانی مرۆڤەکان بەلاوە گرنگترە.


پارتی: ئێمە تەقە لە خۆپیشاندەران ناكەین – تۆڕی میدیایی خەڵک\n2020/12/07 - 4:21 PM\nپارتی دیموكراتی كوردستان لە سلێمانی ڕایدەگەیەنێت، ئەوان تەقە لە خۆپیشاندەران ناكەن و خوێنی هاووڵاتیان لە هەموو شتێك زیاتر بۆ ئەوان گرنگترە.\nلەگەڵ پەرەسەندنی خۆپیشاندان لە قەزای سەید سادق لە شارەزوور و سوتاندنی چەند بارەگایەكی حزبی و حكومی، فارس نەورۆڵی وتەبێژی ئەنجومەنی سەركردایەتی پارتی لە سلێمانی ڕایگەیاند”ئێمە بە هیچ شێوەیەك تەقەمان لە خۆپیشاندەران نەكردووە و خوێنی هاووڵاتی لە هەموو شتێك بۆ ئێمە گرنگترە”.\nئەم لێدوانەی وتەبێژی ئەنجومەنی سەركردایەتی پارتی دیموكراتی كوردستان، دوای ئەوە هات كە لە شارۆچكەی سەید سادق، تەقە بەسەر خۆپیشاندەراندا كرا بۆ بڵاوەپێكردنیان لەگەڵ سوتانی بارەگا حزبی و حكومییەكان لە قەزاكە.\nوەك ناڕەزایی بەرانبەر بە باری ژیان و گوزەرانیان، ئەمڕۆ دوو شەممە، دانیشتوانی شارۆچكەكانی سەید سادق و چەمچەماڵ و قەڵادزێ و پیرۆمەگرون خۆپیشاندانیان سازكرد و لە هەندێك لەو شوێنانەش، خۆپیشاندانەكان بۆ پەنابردنە بەر بەكارهێنانی توندوتیژی پەرەیان سەند.\nپارتی دیموكراتی كوردستانخۆپیشاندانسلێمانیسەید سادقهەرێمی كوردستان\nعیراقیون: حكومەتی هەرێم تائێستاش پابەند نییە و بۆخۆی نەوت دەفرۆشێت\nعیراق؛ لە 24 سەعاتی ڕابردوودا تەنها لە سلێمانی 28 حاڵەتی مردن تۆماركراوە


5 لە هەژمارەکانت لێرەوە بسڕەوە (فەیسبووک، ئینستەگرام، تێلەگرام و سناپچات…) – کەی ئای تی ئێن\nتۆڕە کۆمەڵایەتییەکان 24, تشرینی دووه‌م 2018\nڕۆژانێک پێویستیت بە سڕینەوەی هەژمارەکەت دەبێت بە هەر هۆیەک، یان بێزاربووی لە هەواڵ و نامە زۆرەکان و دەتەوێت بۆشاییەک وەربگریت. لەم بابەتە و بە شێوەیەکی سادە و بە چەند هەنگاوێک 5 لە هەژمارەکانت لە تۆڕە کۆمەڵایەتییەکان بسڕەوە.\nسڕینەوەی هەژماری فەیسبووک:\nکرتە لەم بەستەرە بکە، پاشان تێپەڕە-وشەکەت بنوسە و Sumbit دابگرە. بۆ ماوەی ١٤ ڕۆژ هەژمارەکەت دەمێنێتەوە، پاش ئەوە بە یەکجاری دەسڕێتەوە.\nسڕینەوەی هەژمارەی تویتەر:\nپاش سڕینەوەی هەژمارەکەت، تویتەر زانیاریەکانت بۆ ماوەی ٣٠ ڕۆژ دەپارێزێت و ئەمەش لە پێناوی ئەوەی کە هەر کات بەکارهێنەر بیەوێت هەژمارەکەی بهێنێنێتەوە دەتوانێت هەژمارەکەی بگەڕینێتەوە.\nوێبگەڕەکەت بکەرەوە و پێگەی twitter.com بکەرەوە.\nتۆماری هەژمارەکەت بە و کرتە لە Profile and settings بکە.\nکرتە لە setting بکە.\nپاشان سکرۆڵی پەڕەکە بێنە خوارەوە و دەبینیت کەبەشی Deactivate my account هەیە و کرتەی لێبکە.\nلەدوای خوێندنەوەی زانیاریەکان، کرتە لە Deactivate بکە، پاشان بۆ دڵنیاییکردنەوە پێویستە وشە نهێنەکەی هەژمارەکەت تۆمار بکەیت.\nسڕینەوەی هەژماری تێلەگرام:\nسەرەتا کرتە لەم بەستەرە بکە. پاشان لەو بۆشاییەی دەیبینیت ژمارەکەت بنوسە و Next بکە. ژمارەی نهێنی بۆ ژمارەکەت دەڕوات و پیویستە لە بۆشایی دووەم ژمارەکە بنوسیت. پاشان Sign in. لەو پەڕەیەی دواتر بەشی Your Telegram Core دەبینیت و تۆ کرتە لە Deactive بکە Done بکە، پاشان Yes Delete My account بکە.\nسڕینەوەی هەژماری ئینستەگرام:\nسەرەتا کرتە لەم بەستەرە بکە: کرتە بکە\nبە ناوی بەکارهێنەر و وشەی نهێنی خۆتەوە بڕۆ ژوورەوە بۆ ناو هەژمارەکەت.\nپاشان داوای هۆکارت لێدەکات کە ئاخۆ بۆچی هەژمارەکەت دەسڕیتەوە، بە هۆیەک پڕی بکەرەوه.\nوشە نهێنیەکەت بنوسە.\nپاشان کرتە لە دووگمە سورەکە بکە بە ناوی Permanently delete my account.\nهەژمارەکەت سڕایەوە و بەسەرکەوتووی ئەنجامت دا.\nسڕینەوەی هەژماری سناپ چات:\nسەرەتا سەردانی ئەم بەستەرەی خوارەوە بکە: کرتە لێرە بکە\nپێویستە بۆشاییەکان پڕ بکەیتەوە بە ناوی بەکارهێنەر و تێپەڕە وشە. پاشان ئاگاداریمان دەکات دەربارەی سڕینەوەی هەژمارەکەمان. تۆ Continue دابگرە. بۆ ماوەی ٣٠ ڕۆژ دەمینێتەوە تا ئەو کاتەی دەچیتە ناو هەژمارەکەتەوە.\nتاگەکان تۆڕەکۆمەڵایەتیەکان چۆنیەتی


Home About Top Stories Events میكانیزما بجهئینانا رێنمایێن هەلسەنگاندنا دووماهیا سالا خواندنێ 2019-2020\nمیكانیزما بجهئینانا رێنمایێن هەلسەنگاندنا دووماهیا سالا خواندنێ 2019-2020\nJune 14, 2020, 11:49 a.m.\nل رۆژا چارشەمبی رێكەفتی 10/6/2020 هاریكارێ سەرۆكێ زانكۆیا دهۆك بۆ كاروبارێن زانستی و خاندنا بلند د. لقمان هادی حسن كۆمبوونەكا بەرفرەه ب شێوێ ئونلاین دگەل سەرۆكێن پشكێن زانستی یێن زانكۆیا دهۆك ئەنجام دا ل دۆر میكانیزما بجهئینانا رێنمایێن هەلسەنگاندنا دووماهیا سالا خواندنێ 2019-2020 و ئەڤ خالێن خارێ یێن بریار ل سەر هاتینە دان گەنگەشە ل سەر هاتە كرن و دێ ل زانكۆیا دهۆك هێنە پەیرەو كرن.\nسیستەمێ خواندنا سالانە\n1. نمرا كۆششێ سالێ 50 % بیت كو هەمی چالاكیێن ناڤ كەمپس و خاندنا ئەلكترونی ب خۆڤە دگریت.\n2. كۆششێ سالانە ئەنجامێن قوتابی دیاردكەت (دەرچوو یان دەرنەچوو).\n3. ئەو قوتابیێن دەرنەچووین بهێنە ئاگەهداركرن ژ بۆ هەلسەنگاندنا دووماهیێ.\n4. ماوێ 48 دەمژمێران بەردەستە بۆ قوتابی بۆ پێشكێش كرنا داخازا نەرازیبوونێ ل سەر ئەنجامێن خۆ ب شێوێ ئەلكترۆنی برێكا ئیمێلەكا دەستنیشان كری ژ لایێ لژنا ئەزموونان.\n5. جۆرێن هەلسەنگاندنا دووماهیێ دێ ب شێوازێ (راپورت یان ئەسایمنت) بیتن، و ل دویف بسپوریا وانا خواندنێ كۆ مامۆستایێ وانێ دیاركەت ب ئاگەهداریا پشكا زانستی.\n6. 50% نمرە ل سەر راپورتێ یان ئەسایمنتا هەلسەنگاندنا دووماهیێ نە بۆ قوتابیێن دەرنەچووی یان قوتابیێن دەرچووی یێن داخوازا باشكرنا تێكرایێ نمرێن خۆ دكەن.\n7. كوششێ قوتابیێ دەرچووی یێ داخوازا باشكرنا تێكرایێ نمرێن خۆ دكەت دێ ژ 50% بیت و هەلسەنگاندنا دووماهیێ ب رێكا راپورت یان ئەسایمنتان ژی ژ 50 % بیت، هەر ئەنجامەكێ ب دەستخۆڤە بینیت (چ دەرچوو یان دەرنەچوو) دێ بۆ هێتە هەژمارتن ئەنجامێ كۆتایی.\n8. هەمی راپورت یان ئەسایمنتێن هەلسەنگاندنا دووماهیێ بهێنە ناردن برێكا موودلی.\n9. (5) نمرە ژ كۆششی دێ ل سەر بكارئینانا سیستەمێ ئەلیكترۆنی (مودل) بیت.\n10. بۆ مادێن پەرینەوە و باركری (مواد العبور و المحملە) هەلسەنگاندن دێ هێتە ئەنجامدان ب رێكا راپوورتا یان ئەسایمنتان ژ (100)ێ.\n11. رۆژا شەمبی رێكەفتی 27/6/2020 دووماهی ژڤانە بۆ وەرگرتنا راپورت و ئەسایمنتان.\nسیستەمێ خواندنا (وەرزی و بولونیا)\n1. درێژەپێدانا خاندنا ئەلكترونی بو ماوێ دوو حەفتیا ژ 7/6/2020 ژبو تەمامكرنا خاندنێ و چالاكیێن وان ودەستڤە ئینانا نمرێن كوششی بۆ وان بابەتێن پێدڤی.\n2. نمرا كۆششی یا وەرزی 50 % بیت كۆ هەمی چالاكیێن ناڤ كەمپس و خاندنا ئەلكترونی ب خۆڤە دگریت، 50 % ژ نمران دێ ل سەر هەلسەنگاندنا دووماهیێ بیت ب شێوازێ راپورت یان ئەسایمنت.\n3. مەرجە هەمی قوتابی هەلسەنگاندنا دووماهیێ ئەنجامدەن ب رێكا راپورتا یان ئەسایمنتا.\n4. جورێن هەلسەنگاندنا دووماهیێ دێ ب شێوازێ (راپورت یان ئەسایمنت)( بیتن، و ل دویف بسپوریا وانا خواندنێ كو مامۆستایێ وانێ دیاركەت ب ئاگەهداریا پشكا زانستی.\n5. هەمی راپورت یان ئەسایمنتێن هەلسەنگاندنا دووماهیێ بهێنە ناردن برێكا موودلی.\n6. (5) نمرە ژ كۆششی دێ ل سەر بكارئینانا سیستەمێ ئەلیكترۆنی (مودلی) بیت.\n7. بۆ مادێن پەرینەوە و باركری (مواد العبور و المحملە) هەلسەنگاندن دێ هێتە ئەنجامدان ب رێكا راپوورتا یان ئەسایمنتان ژ (100) ێ.\n8. دووماهی ژڤان بۆ وەرگرتنا راپورت و ئەسایمنتان دێ ل رۆژا 2/7/2020 بیت.\nراپۆرت یان ئەسایمنت\n1. راپورت یان ئەسایمنت یا هەلسەنگاندنێ دێ دەربارەی توپیكێن بابەتی یان چەند توپیكێن بابەتی بیت ئەوێن هاتینە دان ل ناڤ كەمپس و بشێوازێ ئەلكترونی، و ب بەرچاڤ وەرگرتنا چەند پێدڤیێن دی یێن گرێدایی ب بابەتی ڤە.\n2. شێواز و بنەمایێن ئامادەكرن و نڤیسینا راپورتێ دێ ژ لای پشكا زانستی ڤە هێنەدەستنیشان كرن، ب مەرجەكی راپورت یان ئەسایمنتا هەلسەنگاندنا دوماهیێ ژ (3000) پەیڤا (ووشا) كێمتر نەبیتن.\n3. ژێدەرێن جودا جودا بهێنە ب كارئینان د نڤیسینا راپۆرتێ یان ئەسایمینتێ دا وەك پەرتۆك و بەلاڤۆك و ئەنتەرنێت و ... هتد.\n4. ووردەكاریێن بابەتێ راپورتێ دێ ژ لایێ مامۆستایێ وانێ ڤە هێتە دەستنیشان كرن.\n5. پێدڤیە مامۆستا دلنیا بیتن كۆ گزی و كۆپی پێست نەهاتبیتە كرن ژلایێ قوتابی ڤە د ناڤ راپورت و ئەسایمنتێن داخازكری ل هەلسەنگاندنا دووماهیێ، ئەو ژی ب رێكا پەیوەندیێ دگەل قوتابی و ب ئاگەهداریا پشكا زانستی.\n6. ژ ئێك وەرگرتن (كۆپی پێست) وەك گزی (غش) دێ سەرەدەری هێتە كرن.\n7. هەر قوتابیەكێ ئەكاونتێ موودلی نەبیتن، ئەو قوتابی بەرپرسیارە ل سەر رەوانە نەكرنا راپۆرت یان ئەسایمینتا خۆ بۆ هەلسەنگاندنێ دووماهیێ.


چەندین جار باسمان لە پەیوەندی مێژویی شۆڕشی باشوری کوردستان و وڵاتی ئێران کردوە. بەو کاتەوە کە شای تاغوت، خیانەتی لە میللەتی کورد کرد لە بەشداریکردنی لە موئامەرەکەی ساڵی ١٩٧٥، ھەتا ئەو پشتیوانیەی کە کۆماری ئیسلامی ئێران لە بزوتنەوە ڕزگاریخوازەکەمانی لە ساڵانی ھەشتاکان کرد.\nزۆر جاریش باسی نزیکی کورد و میللەتانی ئێرانمان کردوە، وەک دیاردەیەکی ڕوونی ئەنترۆپۆلۆجی، لە ڕوی زمان و فەرھەنگەوە.\nھەواڵی دڵخۆشکەری گفتوگۆی کۆماری ئیسلامی ئێران و حیزبە کوردیە ئۆپۆزسیۆنەکانی ئێران لێرەو لەوێ بڵاو بۆتەوە. ھیوای بەردەوام بوون و جدیەتی زیاتر بۆ ئەم ھەوڵانە دەخوازین.\nحکومەتی ھەرێم بە ھیچ جۆرێک بەشداری ئەو بەرەیە ناکات کە حەزیان لە لێدانی ئێرانە. پەیوەندی بازرگانی نێوان ھەرێمی کوردستان و کۆماری ئیسلامی ئێران ڕۆژانە و بە قەبارەیەکی باشی چەند ملیار دۆلار لەسەر ئاستی ساڵانە بەردەوامە.\nکەچی ئێوە پشتیوانی لە ڕێکخراوی پە کە کە دە کەن بۆ ئیزعاج کردن و شێواندنی ژیانی ھاوڵاتیانمان لە ھەرێمی کوردستان. ھەر بەوەشەوە ناوەستن، تۆپبارانمان دەکەن. گوند و ئینسان و ئاژەڵ و سروشتی وڵاتەکەمان کاول دەکەن. ئێوە بە بیانوی کۆمەڵە و دیموکرات ئەو کارە دەکەن، تورکیاش بە بیانوی پە کە کە.\nئێمە دوژمنتان نین، دیموکرات و کۆمەڵەش دوژمن نین. دوژمن ئەوانەن کە ڕێز لە ئیرادەی میللەتانی جیھانی سێھەم ناگرن. ئێوە ئەوەندە مامەڵەتان لەگەڵ كارەکتەری ئیستیعماردا کردوە، بەداخەوە بەشێک لە خەسڵەتەکانی ئیستیعمارتان وەرگرتوە. بیرتان چۆتەوە کە شۆڕشەکەی ساڵی ١٩٧٩ بە مەبەستی پاراستنی ماف و کەرامەتی سەرجەم میللەتانی ئێران بوو، نەک بەس فارس و ئازەری.\nتەشکیلەی حوکم لە ئێران جوتەیەکی فارس و ئازەریە. ئەم تەشکیلەیە پاشخوانێکی مێژوویی ھەیە کە جەنابتان لێی بە ئاگان و پێویست ناکات لێرەدا وردی بکەمەوە. بەڵام کورد و میللەتانی دیکەی ئێرانیش مافی خۆیانە بەشدار بن لە خزمەتکردنی وڵاتی خۆیان.\nھیچ مەنتیقی تێدا نیە ئێوە لەسەرێکەوە گەنجی کورد بە بیانوی تلیاک ئیعدام بکەن، ھەڵگورد تۆپباران بکەن، لەولاشەوە شین و شەپۆڕ بۆ کوردی باکور بکەن و پە کە کەمان تێ بەردەن...!\nدواجار باشترین ھەڵبژاردن لەبەردەم کۆماری ئیسلامی ئێراندا ڕێکەوتنە لەگەڵ کورد، بەڵام ئەمەش مەیسەر نابێت ھەتا خۆتان لەناو خۆتاندا ساغ نەکەنەوە. خۆ ساغکردنەوە بەو مانایەی کە ئایا لە وڵاتی ئێراندا کێ حوکم دەکات و کێ ساحێب بڕیارە؟... عەسکەرتاریەت و عەقڵیەتی بیکوژە و بیبڕە؟... یان عەقڵیەتی پێکەوە ژیان، لە خۆرھەڵاتێکی ناوەڕاست کە خۆمان خاوەنی بین و بەڕێوەی بەرین نەک ئیستیعمار.\nحەز دەکەم لە کۆتایدا ئەو تێبینیەش بخەمەڕو، کە بەندە دەمتوانی ئەم نوسراوەتان بە زمانی شیرینی فارسی ئاڕاستە بکەم، چونکە فارسیەکەم ھیچی لە کوردیەکەم کەمتر نیە، بەڵام دەزانم ئێوەش شارەزایتان لە زمانی کوردیدا لە ئاستی پێویستدایە.\n23 دیبەیتێکی کورت لەگەڵ بەڕێز سەرۆکی هەرێم\n24 حوکمڕانی واناکرێت، بەسە، خەریکە بێلەزەت ئەبێت\n25 ڤایرۆسی کۆرۆنا، نامەرد فرسەت و ڕۆڵی حکومەت\n26 تاوانە‌كانی مە‌لا كرێكار و دادپە‌روە‌ریە‌كە‌ی نە‌روێژ\n27 بۆ/ بە‌ڕێز پارێزگاری سلێمانی\n28 ڤایرۆسی کۆرۆنا لە سلێمانی و لە هەولێر\n29 ئێران و كوردو بنە‌ماڵە‌ی بارزانی\n30 بۆ مامۆستایانی ئاینی، سە‌ر بە ھە‌ر تە‌ریقە‌ت و مە‌زھە‌بێكن\n31 کاک مەحمود سەنگاوی بۆ چویتە سەنگەری بەعس و داعشەوە؟\n32 لەسەر لا بردنی گوتارەکەم لەسەر قاسمی سلێمانی لە فەیسبووک\n33 شەهید قاسمی سلێمانی\n34 ساڵی نوێ و، ٢٠٢٠ مانای چیە؟\n35 کۆنگرە کەی حیزبەکەی مام\n36 خۆرهەڵاتی کوردستان: ئێمە هەر لەپشتتان نین، بەڵکو لەخزماتیشتانداین\n37 شۆڕشی دەستکرد\n38 بۆ قاسم سولەیمانی لەھەر کوێیەکی خۆرھەڵاتی ناوەڕاستە\n39 گوڵباران‌و به‌ردباران\n40 ڕێفراندۆم: ٢١ ڕۆژ لەنێوان سەرکەوتن و شکەستدا "٢٠١٧/٩/٢٥ - ٢٠١٧/١٠/١٦"\n41 ٧٣ ساڵ پارتی\n42 کابینەی نۆھەم‌و مەسەلەی باڵباڵێن‌و ئەرکی ئێمەی پارتی\n43 سەری باوک و باپیرانت دای لەبەرد... کوردستان بۆ فرۆشتن نییە


کارزان گلی 16/06/2019 - 11:12 بڵاوکراوەتەوە لە كوردستان\nچەند دیپلۆماتكارێكی سعوودی هاتوونەتە دێرەلزوور لە سووریا و، لەوێ چاویان بە بەرپرسانی ئەمریكی و سوپای سووریای دیموكرات كەوتووە و كۆبوونەوەیەكی نهێنی و گرنگیان ئەنجام داوە. لە كۆبوونەوەكەدا سعوودیا دووپاتی كردوەتەوە هاوكاریی سوپای سووریای دیموكرات دەكات.\nئاژانسەكانی هەواڵی توركیا بڵاویان كردەوە، ئەمڕۆ ١٦_٦_٢٠١٩، چەند دیپلۆماتكارێكی سعوودی هاتوونەتە دێرەزوور و لەوێ لەگەڵ بەرپرسانی ئەمریكی و سوپای سووریای دیموكرات كۆبوونەتەوە.\nلە كۆبوونەوەكەدا سعوودیە دووپاتی كردووەتەوە، كە ئەوان وەكوو سعوودیە بەردەوام دەبن لە پاڵپشتیكردنی سوپای سووریای دیموكرات، هەروەها داوایان لە سەرۆك عەشیرەتەكانی ئەو ناوچەیە كردوە بە هەموو شێوەیەك پشتگیری لەو سوپایە بكەن.\nلە هەواڵەكەدا دیپلۆماتكارەكانی سعوودیە گوتوویانە لەڕووی ئیداری و داراییەوە هاوكاریتان دەكەین، بۆیە پێویستە پێمان بڵێن چۆن و لە كوێ ئەو هاوكارییە داراییەتان پێویسیتە؟\nبەرپرسانی سوپای سووریای دیموكرات كە بەشێكی گەورەی ئەو سوپایە سەر بە یەپەگەن، دوایان لە دیپلۆماتكارانی سعوودی كردووە، بەردەوام بن لە هاوكارییەكانیان بۆ ئەوان، هەروەها گرنگە لەگەڵ سەرۆك عەشیرەتەكانی ئەو ناوچەیەش قسە بكەن، تا كێشەیان بۆ دروست نەكەن و هاوكارییان بكەن.\nلە هەواڵەكەدا هاتووە، توركیا نیگەرانە لەو هەوڵەی سعوودیە و بە شێوەیەكی ناڕاستەوخۆش لەرێگەی میدیاكانی خۆیەوە چاودێری ئەو كۆبوونەوەیە دەكات و، پاشان بە فەرمی قسەی خۆی دەبێت.


ڕێکخراوى داعش جموجۆڵ و هێرشەکانى بۆ سەر هێزە عێراقییەکان و پێشمەرگە زیادکردووە، هەوڵەکانیش بۆ دروستکردنەوەى هەماهەنگى نێوان پێشمەرگە و سوپا بۆ ڕوبەڕووبونەوەى هێرشەکان و پاراستنى ئاسایشى ناوچە جێناکۆکەکان تا ئێستا بێ ئەنجامن.\nلەماوەى چوار ڕۆژدا چەکدارانى داعش چوار هێرشیان کردووەتە سەر پێشمەرگە و ئاسایش و هێزەکانى حەشدى شەعبى، کە بەهۆیانەوە چەند کەسێک شەهید و برینداربوون.\nهێرشى یەکەمى داعش شەوى هەینى بۆ سەر ناحیەى کوڵەجۆى سەر بە ئیدارەى گەرمیان بوو، کە هێزەکانى ئاسایش ڕوبەڕوویان بونەوە و بەهۆیەوە بەرپرسى ئاسایشى ناحیەکە و دوو کارمەندى ئاسایش شەهیدبوون و چەند کەسێکى دیکەش برینداربوون.\nهەروەها ئێوارەى دوێنێ و بەرەبەیانى ئەمڕۆ چەکدارانى داعش لە سنورى سێ پارێزگا هێرشیان کردە سەر پێگەکانى حەشدى شەعبى، شارەزایەکى ئەمنیش دەڵێت داعش دەیەوێت دۆخى ئێستاى عێراق بقۆزێتەوە.\nسەرچاوەیەکى ئەمنى بە ناس کوردى ڕاگەیاند، چەکدارانى داعش ئێوارەى دوێنێ و بەرەبەیانى ئەمڕۆ، هێرشیان کردووەتە سەر پێگەکانى حەشدى شەعبى لە دیالە و ئەنبار و سەڵاحەدین، بەهۆیەوە شەش چەکدارى حەشد کوژراون و حەوتى دیکەش برینداربوون.\nوتیشى “هێرشەکەى داعش لە دیالە، بۆ سەر لیواى 20 ى حەشدى شەعى بووە لە ناوچەى نەفتخانە، کە بەهۆیەوە چوار کەس کوژران و پێنجى دیکەش برینداربوون”.\nسەرچاوەکە باسى لەوەشکرد، چەکدارانى داعش هەروەها هێرشیان کردووەتە سەر خاڵێکى پشکنینى حەشدى شەعبى لە ناوچەى کەرمەى سەر بە پارێزگاى ئەنبار، بەهۆیەوە کەسێک کوژراوە.\nئەوەشى خستووەتەڕوو، هێرشى سێیەمى داعش بۆ سەر حەشدى شەعبى لە قەزاى بەلەدى سەر بە پارێزگاى سەڵاحەدین بووە، کە بەهۆیەوە کەسێک کوژراوە و دوانى دیکەش برینداربوون.\nدۆخى ئەمنى ناوچە جێناکۆکەکان\nبەشى زۆرى هێرشەکانى داعش لەم ماوەیەى دواییدا بۆ سەر سنورى ناوچە جێنکۆکەکان بوون، کە لەدواى ڕووداوەکانى 16ى ئۆکتۆبەرى 2017 ەوە بۆشایی ئەمنى تێیاندا دروستبووە، بەهۆى نەمانى هەماهەنگى نێوان سوپا و پێشمەرگە.\nفەرماندەیەکی باڵای پێشمەرگە لە ناوچە جێناکۆکەکان، کە لەبەر هەستیاری دۆخەکە نەیویست ناوی ئاشکرا بکرێت، بە ناس کوردی ڕاگەیاند “لەئێستادا دۆخی جەلەولا و خانەقین و سنوری کوڵەجۆ و زۆرێک لە ناوچە کوردستانییەکانی دەرەوەی ئیدارەی هەرێم لەڕووی ئەمنییەوە زۆر خراپن”.\nوتیشی، هۆکاری ئەو دۆخە ئەوەیە کە ئەو هێزە عێراقییانەی لەو ناوچانەن، هەرچەند ژمارەیان زۆرە، بەڵام ناتوانن ئەمنییەتی ئەو ناوچانە بپارێزن، چونکە وەک پێشمەرگە شارەزای ئەو ناوچانە نین و وەک پێشمەرگەش بەرگری لە خاکەکەیان ناکەن.\nئەو فەرماندەیەی پێشمەرگە ئاماژەی بەوەشکرد، لە سنوری جەلەولا کۆتا خاڵ کە هێزەکانی پێشمەرگەی لێیە بە هاوبەشی لەگەڵ سوپای عێراقدا سنوری شێخ باوەیە، لەو نێوەندەشدا، سێ کیلۆمەتر بۆشایی هەیە تا دەگاتە ئەو خاڵەی حەشدی شەعبی لێیە، کە ئەوەش بۆشاییەکی ئەمنیی گەورەیە، کە ئەو بۆشاییە لە سنوری کوڵەجۆ زیاتریشە، بۆیە هێرشەکان زیاتر لەو سنورەوە دەکرێن.\nسەبارەت بە گەڕانەوەی هێزەکانی پێشمەرگە بۆ ئەو ناوچانە، ئەو فەرماندەی پێشمەرگە باسی لەوەکرد، بە گەڕانەوەی پێشمەرگە زۆرێک لەو کێشانە چارەسەر دەبن و پێشمەرگە شارەزای ناوچەکەن، بەڵام ئەوە پێویستی بڕیاری سیاسی هەیە و بە بڕیاری سەربازی ناکرێت.\nهەماهەنگى سوپا و پێشمەرگە\nهەرچەندە لەماوەی ڕابردوودا چەند هەوڵێک هەبوون بۆ گەڕانەوەی پێشمەرگە بۆ ئەو ناوچانە، بەڵام ئەمینداری وەزارەتی پێشمەرگە ئاماژە بەوەدەکات، ئەو گفتوگۆیانە هیچ بەرەوپێشچونێکیان بەخۆیانەوە نەبینیوە.\nلەچەند مانگى ڕابردوودا هەردوو وەزارەتى پێشمەرگە و بەرگرى عێراق چەند کۆبوونەوەیەکیان لەو بارەیەوە ئەنجامدا و لەسەر نەخشە لەسەر هەماهەنگى نێوانیان ڕێککەوتن، بەڵام لەدواى سەرهەڵدانى خۆپیشاندانەکانى عێراقەوە کۆبوونەوەکان بەتەواوى وەستاون.\nجەبار یاوەر ئەمینداری وەزارەتی پێشمەرگە بۆ ناس کورد ئەوەی خستەڕوو، لە ماوەی ڕابردوودا چەند کۆبوونەوەیەک لەنێوان وەزارەتی پێشمەرگە و وەزارەتی بەرگری عێراق لەسەر ئەو پرسە ئەنجامدرا، بەڵام هیچ ڕێککەوتنێک نەکرا و ئێستاش هیچ بەرەوپێش چونێک لەوبارەیەوە ڕووینەداوە.\nئاماژەی بەوەشکرد، چەندینجار داوای کۆبوونەوەیان لە وەزارەتی بەرگری عێراق کردووە، بەڵام ئەوان بە بیانوی جیاواز کۆبوونەوەکان دوادەخەن و لەم دۆخەی ئێستای عێراقیشدا ئەنجامدانی کۆبوونەوە هەر زۆر قورسە.\nلاى خۆیەوە، فەرماندەکەی پێشمەرگە باسی لەوەکرد، لەو دۆخەی ئێستا عێراقی تێکەوتووە، ئەگەر چارەسەرێک بۆ ئەمنییەتی ئەو ناوچانە نەدۆزرێتەوە، ئەوا دۆخەکە و هێرشی چەکدارانی داعش زیاتر دەبن.


هەمەڕەنگ :: پێش 3 هەفتە  :: 441 جار بینراوە\nژمارەیەك پزیشكی دەروونی كۆكن لەسەر ئەوەی ئەو كەسانەی لەرێگەی ئینتەرنێتەوە ئاڵودەی شت كڕین بوون نەخۆشی دەروونیان هەیە، چونكە چەند هۆكارێكیان دۆزیوەتەوە كە كارتێكرنی نەرێنی لەسەر مێشكیان هەیە.\nتوێژەران لەم بارەیەوە دەڵێن: دەتوانن هۆكاری و ئەو تایبەتمەندیانە دەست نیشان بكەن كە دەبێتە هۆی كڕین و بازاڕكردنی سەر ئەنتەرنێت بە پێی ئەو كاریگەریەی لەسەر مێشك هەیەتی.\nپزیشكە دەروونییەكان ئاڵودەبوونی كڕینی كەلوپەل لەسەر ئینتەرنێت بە كڕین بی ئێس دی ناودەبەن و دەڵێن: لەگەڵ ئاڵودەبونی بەكارهێنانی پێگە كۆمەڵایەتیەكان و بەرنامە جیاوازەكان بەكار دەهێنرێن و دەڵێن لە نێوان 20 كەس كاریگەری لەسەر كەسێك هەیە.\nئەم حاڵەتە وا لەو كەسانە دەكات هەموو پارەكانیان لەرێگەی ئەنتەرنێتەوە خەرج بكەن و دواتر وایان لێدێت دەكەونە ژێر قەرزێكی زۆرەوە و كۆنترۆڵی خۆیان لەدەست دەدەن.\nدكتۆر ئەسترید مولەر دەڵێت: ئێستا كاتی ئەوە هاتووە بڵێین ئاڵودەبوون لەسەر بازاڕكردن لە ئەنتەرنێت بۆ بارەی تەندروستی مێشك مەترسیدارە و ئاڵودەبونی بازاڕكردن لە رێگەی ئەنتەرنێتەوە دەبێتە هۆی بەرزبونەوەی رێژەی توشبون بە دوودڵی و دڵەڕاوكێ و دڵ تەنگیەوە.\nرۆژنامەی دەیلی مەیلی بریتانی بڵاویكردۆتەوە توێژەرە ئەڵمانیەكان پێیان وایە: ئاڵودەبونی كڕین لەرێگەی ئەنتەرنێت و بازاڕكردنەوە كاریگەری لەسەر 5% دانیشتوان هەیە و كاردانەوەی مەترسیداری لەسەر عەقڵ و مێشك هەیە و دەبێت گرنگی بەو بابەتە بدرێت.\nمۆلەر دەڵێت: ئاڵودەبونی بازاركردن لە سەر ئینتەرنێت دەبێتە هۆی داڕمان و لەدەستدانی كۆنتڕۆڵی خودی مرۆڤ و هەستكردن بە دڵتەنگی و كێشەی دەروونی دروست دەكات , هەروەها دەبێتە هۆی دروستبونی كێشە لەگەڵ ئەو كەسانەی دەوروبەر و دەبێتە هۆی دروستبونی قەرزێكی زۆر.


سه‌عدی ئه‌حمه‌د پیره: پێشنیارێکی عه‌مار حه‌کیممان قبووڵه بۆ پێکهێنانی حکومه‌تی عێراق |\nHome چاوپێکەوتن سه‌عدی ئه‌حمه‌د پیره: پێشنیارێکی عه‌مار حه‌کیممان قبووڵه بۆ پێکهێنانی حکومه‌تی عێراق\nله‌گه‌ڵ چوار لایه‌نه‌که پێکه‌وه ده‌چینه به‌غدا\nسه‌عدی ئه‌حمه‌د پیره، وته‌بێژی یه‌کێتیی نیشتیمانیی کوردستان باس له پێشنیارێکی عه‌مار حه‌کیم ده‌کات بۆ پێکهێنانی حکومه‌تی نوێی عێراق و ده‌ڵێت، ״پێشنیاره‌که ئه‌وه‌یه لیستی سائیرون و لیستەكەی عەممار حەكیم و ئەیاد عەلاوی و پارتی و یەكێـتیی تێدا بێت هەروەها لەگەڵ بەرەی نەسر و دەوڵەتی قانونیش ڕێك بكەوین و ئەوانەشی تێدابێت و کوردیش ئه‌وه‌ی قبووڵه.״ و ده‌شڵێت: ״له‌گه‌ڵ چوار لایه‌نه‌که پێکه‌وه ده‌چینه به‌غدا.״\nسه‌عدی ئه‌حمه‌د پیره، له چاوپێکه‌وتنێکی ״ئاژانس״دا ڕایده‌گه‌یه‌نێت، یه‌کێتیی شه‌ش کورسیی له که‌رکوک به ده‌ست هێناوه و مافی خۆیه‌تی پارێزگار وه‌ربگرێت، سه‌باره‌ت به پۆستی سه‌رۆککۆماریش ده‌ڵێت، ״له‌گه‌ڵ پارتی ڕێککه‌وتووین پۆستی سه‌رۆککۆمار بۆ یه‌کێتیی بێت.״\nئاژانس: له‌و پرسیاره‌وه ده‌ست پێ ده‌که‌ین، لە دوایین كۆبوونەوەتان لەگەڵ پارتی دیموكراتی كوردستان، بڕیارتان دا بچنە كام بەرەوە بۆ پێكهێنانی حكومەتی عێراق؟\nسەعدی پیرە: ڕێككەوتین لەسەر ئەوەی كەئێمە مادام ناتوانین بەبێ (حه‌ركەی فه‌تح) كە سەرپەرشتی هەموو گروپە چەكدارەكانی (حه‌شدی شه‌عبی) دەكات و ناكرێت ئەوانە لە دەرەوەی حكومەت بن، ناشكرێت حكومەتێك تەشكیل بكرێت بە بێ لیستی (سائیرون)ی موقتەدا سەدر، چونكە سائیرون لە بەغدا و ناوەڕاست و باشووری عێراق دەتوانێت شەقام كۆنتڕۆڵ بكات، بۆیە دەبێت ئەم دوو لیستە واتە حه‌ركەی فه‌تح و سائیرون لەناو ئەو بەرەیە و ئەو حكومەتە دابن، بۆیە بڕیارمان دا كە چەند سەوابتێك هەبێت لەسەر ئەمە، هەروەها پێشنیازێكی عەممار حەكیم هەیە سەبارەت بە بەرەیەكی تر، پێشنیارەكە ئەوەیە لیستی سائیرون و لیستەكەی عەممار حەكیم و ئەیاد عەلاوی و پارتی و یەكێـتیی تێدا بێت هەروەها لەگەڵ بەرەی نەسر و دەوڵەتی قانونیش ڕێك بكەوین و ئەوانەشی تێدابێت، بۆ ئەوەی لەسەر كەسێك ڕێك بكەوین بۆ دەستنیشانكردنی سەرۆكوەزیران، ئەمه‌ریكاش لەگەڵ ئەوەیە كە ئەم چوار پێكهاتە سەرەكییە لەناو بەرەكەدا بن.\nئاژانس: بەم پێیە بێت كورد لە بەرەی ئەمه‌ریكاوە نزیكترە وەك لە بەرەی ئێران؟\nسەعدی پیرە: ئێمە لەگەڵ ئەو بەرەین كە هەموو عێراقییەكانی تێدا بێت و هەموو لایەنەكان بەشدار بن، واتە ئەو بەرەیەی كە عەممار حەكیم پێشنیازی كردووە.\nئاژانس: مەترسییەكانی ئێران بۆسەر كودر چییه، ئەگەر هاتوو كورد لەسەر بەرەی ئەمه‌ریكا یەكلایی بووەوە، مەترسییەكانی ئەمه‌ریكا بۆ كورد چییە ئەگەر لەسەر بەرەی ئێران یەكلایی بوونەوە؟\nسەعدی پیرە: ئێمە وەكو كورد ناتوانین نە لە بەرەی ئەمه‌ریكا نە هی ئێران دوور بكەوینەوە.\nئاژانس: ئەی چۆن ئەو هاوسەنگییە دەپارێزن؟\nسەعدی پیرە: هاوسەنگییەکه لەسەر ئەو ئەساسە ڕادەگرین كە باسمان كرد ئەو پێشنیارەی هەموو لایەنەكان بەشدار بن، پاشان ئێمە حكومەت بۆ عێراقییەكان پێك دەهێنین نەوەكو بۆ ئەمه‌ریكا و ئێران، ئەوانیش ڕێز لە بڕیاری عێراقییەكان دەگرن.\nئاژانس: ئەی یەكێتیی و پارتی پێشنیازیان چییە بۆ چوار لایەنەكە بۆ ئەوەی كورد بە یەك لیست بچێتە بەغدا؟\nسەعدی پیرە: ئەوان داوای كۆبوونەوەیان كردووە و ئێمەش پڕۆژەیەكی هاوبەشمان هەیە بۆ سەرجەم كورد، دواجار ئەوانیش لەگەڵ یەكێـتیی و پارتی دێن و دەبین بە شەش پەپوولەی گۆشەی باغەكە و بە یەكەوە دەچینە بەغدا.\nئاژانس: دەوترێت لایەنە عێراقییەكان داخوازییەكانی كوردیان ڕەت كردووه‌تەوە؟\nسەعدی پیرە: ئەم قسانە دوورن لە ڕاستی، بە ڕاستی ئەم قسانە عەیبە كە دەكرێت و دوورە لە ڕاستییەوە، ئەوان ناتوانن بەبێ كورد حكومەت پێك بێنن چۆن داخوازی كورد ڕەت دەكەنەوە.\nئاژانس: لەگەڵ پارتی ڕێككەوتوون بۆ ئەوەی بگەڕێنەوە كەركوك و پۆستی پارێزگای كەركوك وەربگرنەوە؟\nسەعدی پیرە: لە ڕۆژانی ئاییندە ئەم شتانە یەكلای دەبنەوە و پارتیش دەگەڕێتەوە كەركوك.\nئاژانس: ئەی پۆستی پارێزگاری كەركوك بۆ یەكێتیی دەبێت؟\nسەعدی پیرە: بەڵێ، یەكێـتیی شەش كورسیی هێناوە لە كەركوك و مافی خۆیەتی پۆستی پارێزگاری كەركوك بۆ ئەو بێت.\nئاژانس: ئەی لەگەڵ پارتی ڕێككەوتوون پۆستی سەرۆككۆمار بۆ یەكێـتیی بێت؟\nسەعدی پیرە: بە دڵنییایەوە پۆستی سەرۆككۆمار بۆ یەكێتیی دەبێت.\nبۆ له‌مه‌ودوا پاره‌ی فڕێدانی خاشاك له هاوڵاتیان وه‌رده‌گیرێت


چێنەر عەوڵا: راستکردنەوەی مێژوو… – WTARIKURD\nچێنەر عەوڵا: راستکردنەوەی مێژوو…\nدەسەڵات و قەلەم فرۆشەکانی مێژووی کورد و رابردووی بە شێوەو ئاقارێکدا گۆڕیوە کە لەگەل بەرژەوەندی ئێستا گونجاندویانە.\nیەکێک لەو باسانە، باسکردنی شۆڕشی ئەیلولە کە بەشێوەیەک بەرۆمانسی کراوە، فڕی بەسەر راستیەوە نەماوە لەگەل ئەوەی زۆرێک بەشدار بوانی ئەو شۆرشە لە ژیاندا ماون، بەڵام ژەهراویکردنی راستیەکان وا بە زەبەلاحی و بەرنامە ئەنجام دەدرێ، کە راستیەکان لە نەوەی تازە شێوێنراون، جا لێرەدا بە پشت بەستن بە هەندێک بەڵگەی دەرەکی و ڕاپۆرتە مێژوویەکانی ولاتانی رۆژئاوا سەنجتان بۆ حەقیقەتی ئەو شۆرشە رادەکێشم.\nلە ڤۆلیومی 147 ژمارە 3 ی مارچی 1975 ی گۆڤاری ناشنال جیوگرافی، بە دووروو درێژی بابەتێک لەسەر شەڕەکانی نێوان حکومەتی عێراقی و شۆرشی ئەیلول نوسراوە کە زیاتر گێرانەوەی نەهامەتیەکانی خەلکی ناوچەکەیە، بەڵام چەند سەرە داوایکی زۆر گرنگی لەسەر پۆخڵەواتی سەرانی ئەیلول و خودی بارزانی بە ڕێکەوت ئاشکرا کردوە:\nوە ئەم خالانەی خوارەوە پشت راستکردۆتەوە\n1- زۆرینەی خەلکی هەرێمی کوردستان بەشداری شۆرش بون لەو کاتەدا کە بە 2 ملیۆن کەس خەملێنراوە کە دەکاتە زۆرینەی دانشتوانی هەرێمی کوردستان ی ئەمڕۆ (وێنەی راپۆرتی ناشنال جوگرافی تایبەت بەم خالە خوارەوەیە) کەچی ئێستا وا پیشاندەدرێ کە ئەم شۆرشە هی بارزانی و بنەماڵەکەی بوە.\n2- شۆرش و سەرکردایەتیەکەی دەستەمۆ و پارێزەرەی بەرژەوەندیەکانی رژێمی شای ئێرانی ئەو کات بون، تەنانەت ئێران راستەخۆ لەو کاتەدا لە هەندێ ناوچەی سنور بەشداری شەر بوە دژی عێراق (وێنە راپۆرتەکە لە خوارەوەیە) وە بۆ ئەو مەبەستە ئێرانیەکان خەستەخانەو رێگەی ئەمینیان لە سەر سنورەکان بۆ شۆرش دابینکردوە. تەنانەت رۆژنامەنوسانی بیانیشیان لە ئێرانەوە گواستۆتەوە بۆ ناوچەکانی شۆرش (بەڵگە، نوسەری بابەتەکە خۆی دەڵێ کە ساواکی ئێرانی لە رەزایەوە بە ئەمینی بۆ ئەو شوێنەیان گواستۆتەوە کە سەرکردایەتی شۆرشی لێ بوو).\n3- یەکێک لە هۆکارەکانی هەلایسانی پێکدادانی چەکداری نەوت و سەروەت و سامانی کەرکوک بوە کە پارتی دیموکراتی کوردستان ئەوکات داوای بەشە نەوتی کردوە (بەڵگە لە خوارەوەیە) هیچ مەبەستیان نەبوە خەلک برسی و ئاوارەو سەرگەردان دەبێ یان نا.\n4- ناوچەکانی پشدەر و بیتوێن ئەوکاتیش لانەو داینەمۆی شۆرش بون و لەبەر ئەوەش ئازار و نەهامەتی زۆریان بینوە، چەندین بار سزا دراون. وەکو تۆپبارانی شاری قەلادزێ و کە بە وێنەو وردەکاری باسکراوە لە راپۆرتەکەدا (بەلگەی وێنەکان لە خوارەوەن). کەچی ئێستا پشتگوێ خراوترین ناوچەی کوردستانە، لەگەل ئەوەی ئەوەی هۆکاری نەهامەتیەکان ئەوان بوون.\n5- زۆرێک لە چەک و تەقەمەنیەکانی ئەوکات روسی بوون لە لایەن هەواڵگری ئێرانیەوە لە روسیاوە بۆ بارزانی گوستراونەوە) وە بەلگەی راپۆرتی سی ئای ئەی لە بارەی داواکاری ئێران بۆ یارمەتیدانی بارزانی هەیە وێنەکەی دانراوە.\n6- یەکێکی تر لە خالەکانی راپۆرتەکە کە من لام سەیر بوو دانشتوانی ناوچەی بادینان گلەییان لە ناخۆشی ژیانیان لە ناو ئەشکەوتەکان و مار و دوپشک و بێ مال و حالی و نەبونی خواردن بەهۆی شۆرشەوە کردوە، بەلام لە هەمان کاتدا بارزانی لە سەرکردایەتیەکەی لە ناوچەی حاج ئۆمەران خەریکی دەعوەت و ژیانی خۆی بوە. کەچی هەمان کات ئامادەیان دەربریوە ئەوەی بارزانی بڵێ بێ پرسیار کردن جێ بەجێی دەکەن واتە لە ئاستی بە پیرۆز کردن سەیری بارزانیان کردوە پەیوەندیەکە هاوشێوەی شێخ و دەروێشی بوە!\n7- ئەو تورکیایەی کە ئێستا هەموو نەوتی هەرێمیان تەسلیم کراوە ئەوکات هەموو سنوری لەسەر داخستون بە چلەی سەرمای زستان رێگەی هیچ هاوکاریەکی نەداون (بەڵگە لە خوارەوەیە).\n8- ئەو شۆڕشە پڕ بوە لە منداڵانی تەمەن 14 و 16 ساڵ هەمویان بە چەکدار کراون کە ئەمەش پێچەوانەی هەموو نەریتە شۆرشگێری و یاسا دەولیەکانە، قوتابخانەکانیان لێ داخراون بون بە ئەندامی شۆرش. وێنەی کاتی مەشقی کەمپی مندالان لە راپۆرتەکەدا بڵاو کراوەتەوە و لەخوارەوەیە.\n9- سەرچاوەی دارایی تەواوی شۆرشەکە ئێران بوە کە مانگانە 8 ملیۆن دۆلاریان لە ئێرانەوە پێ دراوە وە 2 ملیۆن دۆلاری تریشیان لە قاچاغی توتن و گەنم باج و سەرانەوە دەستکەوتوە( وێنەی بەڵگە لە خوارەوەیە). ئیتر دوای ئەو پارە زۆرەیە بە خۆرایی نەبوو کە بارزانی گوتی (کار من تمام شد) بە پارەکانی شۆرشی لە باکوری کەرەج باخی پستە و لە ناوچەی وارامینی نزیک تاران شرکەتی کوتی زراعی پێ کڕان !\n10- رۆژنامەنوس دەڵێ دوای دیدارم لەگەل بارزانی بەدەم میوە خواردنەوە گوتی ئەگەر هەر کەسێک یان بۆ نمونە ئەمریکا بتوانێ سیلاح و دژە تانک و تەقەمەنیمان بداتێ ئێمە دەتوانین سەرکەوین و کۆنترۆلی نەوت بگرینە دەست و نەوتەکە بدەینی و خزمەتی بکەین لە بەرامبەردا. جا لە قازانجی ئەمریکاشە! (وێنەکە لە خوارەوەیە).\nئەوە هەموو دنیا دیتی بارزانی و سەرکردایەتی کردنەکەی بوو جا بە کورتی هەمان ئەو هەڵانە وا دووبارە دەکرێنەوە. بۆیە ئەنجامەکەشی هەر هەمان ئەنجام دەبێ کە شکستە… کەچی کەشێکی وایان خوڵقاندوە کە باسکردنی ئەو لاپەڕە شکستاویەی مێژووی کورد بە کوفر و تابۆی سیاسی دەزانرێ.\nتیشکۆ زەند: Goodbye 2020 never come back بڕۆ ساڵی 2020 قەت نەگەڕێیتەوە.\nباوان فەرەیدون: لەساڵی تازەدا کەرتی گەشتوگوزار بەرەو کوێ…!


کەرامەتی گەلی کورد بریندار کرا ! – هه‌ڵوێست\nسه‌ره‌تا / بابه‌تی نوێ / کەرامەتی گەلی کورد بریندار کرا !\nرەشاد مستەفا سوڵتانی 2017-11-11 بابه‌تی نوێ, كوردستان, هه‌ڵوێست, وتاره‌كان لێدوانێك بده 87 بینراوه\nڕەشاد مستەفا سوڵتانی\nئیسلامی سیاسی و شووینیزمی دەسەڵاتخوازی تورک و فارس و عەرەب و بێدەنگیی ئاشکرای وڵاتانی خاوەن دەسەڵات و زل هێز و میعمارانی دیواری بەرزی حیزبی،پێکەوە ویجدان و کەرامەتی گەلی کوردیان بریندار کرد .\nحیزبەکان خاوەن هیچ چەشنە پلان و بەرخودانێکی یەکگرتوو نە بوون و گاڵتەیان بە چارەنوسی جەماوەر کرد . ئایا لە ڕووپەرێکی چکۆلە وەک باشوری کوردستان سێ دەسەڵات و حاکمییەت مەنتیقی و لۆژیکە؟ داخستنی پارلەمان لە لایەن پارتی دیموکراتەوە گەورەترین کارەساتی لێکەوتەوە .\nسێ حاکمییەت یەکێتی بەشی سەوز، پارتی بەشی زەرد باوڕمەندانی ئیسلام بەشی ڕەش ،ئۆتوماتیک بەستێن و ڕێگای بۆ ڕمبازی ئێران ، تورکیا و عێراق دەستەبەر و هەموار کرد.\nهیشتا هێزی پێشمەرگە یەکگرتوو نیە، کتێبی زانستی و عیلمی بۆ هەرێم چاپ نەکراوە، کشت و کاڵ بەشێوەیەک هەرەسی هێناوە کە تەماتە و خیار لە تورکیا و ئێران سواڵ دەکەن ، سەنعەت و پیشەسازی کز و لاوازە. ژمارەی هەر وەزارەتخانەیەک لە خاکی هەرێم لانیکەم سێ دانەیە . دەستێوەردانی ئێران و تورکیا بە خشکەیی و ئاشکرا، بڕبڕەی پشت و ستاتوسی کوردی شکاندووە و ئیرادەیەک نیە تا ناهومێدی و دڵساردی جەماوەر بڕەوێنیتەوە و بۆ شارۆمەندانی باشور بڕیار دەربێت .\nچنار و هێمن خۆشک و برا، لە ڕێگای مەدرەسە و لە سەرما ڕەق بونەوە ! ئاستی پەیوندی ئەم حیزبانە بە وڵاتانی ئێران و تورکیاوە ، لە ئاستی بەرفراوان بەرفراوان ترە و هەمیشە بە قازانجی دوژمن و زەرەری جەماوەری کورد شکاوەتەوە .\nکۆمەڵە و دیموکرات لە گەڵ حیزبی بەعس پەیوەندیان هەبوو. هەرگیز کەرامەتی شارۆمەندانی باشوریان نەشکاند و ئەندامانی بەعسیان بۆ ئوردووگاکانیان دەعوەت نەکرد و لەو یارمەتیانەی بەعس، تا ئەو جێگایە ئیمکانی هەبوو بەشی یەکێتیان دا.\nهەر لەم پێوەندییەدا، کاتێک ئارشیوی موخابرات وئیستخبارات کەوتە دەستی خەڵک، هیچ چەشنە خەیانەت و نۆکەری کۆمەڵە و دیموکرات تۆمار نەکرابوو و، ئەم راستیە لە لایەن جەناب دوکتور” مەحموود عوسمان “ەوە لە تلەویزیون باسکرا .\nهەڵویستی کۆمەڵە و دیموکرات بە نیسبەت بەعسەوە، سەربەرزانە و شیاوی قەدەردانیە . هیوادارم پەیوەندیەکانی پارتی و یەکێتی لای ئیتلاعاتی ئیران و میتی تورکیا پڕ بێت لە سەروەری و سەربەرزی ! دەوری ڕووخێنەر وکولونی خوازی، نفوز و دەستێوەردانی ئیسلامی سیاسی و تورکی فاشیست لە جومگەکانی حکومەتی هەرێم ، لە ئاستێکی سامناکدایە و حاشا ناکرێت. ئەمما یەکنەگرتوویی، خەمساردی، خەسڵەتی خۆ بە کەمزانین و دەسەنەخۆری پارتی و یەکێتی و بەرز کردنەوەی دیواری حیزبیان، خولقێنەری کارەساتی کارەساتەکان بوو .\nئایا نابێ خەمخوارێک لەم دوو حیزبە پرسیار بکات پاش لانی کەم بیست ساڵ حوکمرانی بۆ کارەبا ، ئاو و خزمەتگوزاری نیە؟ بۆ هێشتا تلەڤیزیونێکی نەتەویی تان دانە مەزراندووە؟ و ئەگەر تلەویزیونتان هەیە، هەر بە باڵای خۆتاندا بالۆرە و ستران دەڵێن .\nئایا نابێت پێداچونەوەیەک لە سیاسەت و هەڵویستەکان و پەیوەندیەکانتان بکەن و بە شەهامەتەوە “واز” لە دەسەڵات بێنن و ڕێگا بۆ گەنجەکان و کەسایەتی شیاو و دڵسۆز و وڵاتپارێز و ڕادیکال و عەداڵەتخواز خاڵی کەن؟\nئایا حکومەتی داهۆڵی هەرێم سەرخان و ژیرخانی کوردستان، ژینگە، سەرچاوەی ئاو، گیانلەبەران و دارستانی لە گەڵ داگیرکاران تاڵان و وێران و ورد و خاش نەکردووە و نە فەوتاندووە؟ ئایا توێژێکی سیخۆر و شۆڤار کە دەستیان بە خوێنی گەلی کورد سوورە و بۆ بەعسی فاشیست هەڵدەسوڕان دەبێ لە ئورگانەکانی حکومەتی هەرێم کار بەدەست و بڕیار دەر بن ؟\nگشت پرسی(ریفراندۆم ) یەکێک لە هەڵویستە مێژوویی و پوزیتیڤ و سەربەرزەکان و خاڵی وەرچەرخانی چارەنوسی گەلی کورد بوو و، ئێرادەی پۆڵایین و نەترسانەی جەماوەری خەڵکی بە ڕێژەی زۆرتر لە ٩٢ لە سەدی بە بیر ورای گشتی جیهان نیشان دا و سەلماند .\nریفراندوم هۆ و فاکتوری سەرەکی هێرشی داعشی سوننە و شیعە و داگیرکاران نە بوو . ئەم پیلانە بیگومان دیر یا زوو جێ بە جێ دەکرا . ئەمما بەرژەوندیەکان ڕیفراندۆمیان وەک “ئامێر” ێک بە دەستەوە گرت . ئەوان لە لایەن “خەت مایل” و تۆڕی شۆڤارەکانیان لە باشور ئاگادار بوون کە حکومەتی هەریم خاوەنی هێچ پلان و ئالتیرناتیڤێک نیە . پارتی و یەکێتی و گۆڕانیش سەبارەت بە گەشەی دیاردە غەیرە عیلمی و کۆن و پرتوکاو و خورافات و شەپۆلی ترسناکی ئیسلامی سیاسی “سکوتیان” کردووە و لە کردەوەدا یارمەتیدەی ئەو ڕەوتە ترسناکەن .\nڕێکخراو گەلێک کە ئیدئۆلۆژی ئیسلامی کۆن سەرچاوەی بیر و باوڕیانە ،لە باشور هەڵدەسوڕن: حیزب ئیسلامی کوردستان ،بزووتنەوەی کوردە موسڵمانەکانی فەیلی، حیزب اللە، مەکتەبی قورئان ،جوندالاسلام ، برایەتی موسڵمان . بزووتنەوەی ئیسلامی کورد ،هێزی سۆران ،ئەلتەوحید و ئەنسار الاسلام . حیزب و ڕێکخراوەکانی باشور هیچ چەشنێک فیداکاری، لێبوردوویی و هیمەتێک بۆ دامەزراندنی فورم و شێوەی حکومەتداری مودێڕن نەکراوە .\nشێوەی حکومەتی لەو خاکە بەرتەسک و چکۆلەیەدا لە گەڵ مودێڕنیزم و دونیای گلوبال و پێشکەوتوویی ناکۆک و نەگونجاوە و، لە سیستەمی ئامارەتە کۆنەکانی کوردستان دواکەوتو ترە. دەبوا لە هەر وڵاتێکی ئوروپایی و ئامریکا و رووسیا ” لوبی ” کورد بۆ یارمەتی و چارەی دەردەکان وەک ئوڕگانێکی کارساز و نە بینراو هەر وەک ئیسرائیلیەکان پاش ڕاگەیاندنی حکومەتی خۆیان لە ساڵی ١٩٤٨ زاینی لە جیهان کردیان ، ڕێکخرابا . رووسیا یارمەتیەکانی خۆی بۆ ڕێبەرانی حکومەتی ئینقلابی گیڵان لە باکووری ئێران لە ساڵی ١٩٢١-١٩٢٠ زاینی بڕی. لە دەزگای دیپلۆماسی ژنڕال ئیستالین* و لورنتی بریا (سەرۆکی پولیسی نهێنی رووسیا و وەزیری دەرەوە مولوتوف) لە ساڵی ١٩٤٢ ی زاینی سەبارەت بە بزووتنەوەی کورد هەڵویستی زۆر خراپیان هەبوو . و مولوتوف سەبارەت بە جمهوری کوردستان لە مەهاباد ئاوا دەڵێت : کرملین لە سەر جمهوری مەهاباد ناتوانێت حیساب بکات، چونکوو خەتەرناک و بێ ئاسۆیە و خەباتی کورد بۆ ئازادی و ئیستقلال ئامانجی موسکۆ نیە . روسیا هەرگیز ئەندامانی حیزبی توودەی ئێران و حیزبی شیوعی وڵاتە عەرەبیەکان کە لە سیاسەتەکانی مسکۆ پشتیوانیان کردووە، و زیندان و تیرباران و دیلکراون یارمەتی نەداوە.\nئامریکا و وڵاتانی ڕۆژئاوای ئوروپا دیکتاتورەکانی عێراق، لیبی و ئەفگانستانیان ڕووخاند ، ئەمما نەیانتوانی و یا نەیانویست یارمەتی هێزی پێشڕەوی جەماوەر بدەن تاحکومەتگەلێکی دیموکراتیک دامەزرێنن . سیاسەتی ئامریکا لە دەورانی نیکسون (و کیسینجر) سەبارەت بە بزووتنەوەی ساڵی ٧٥ی باشور زۆر دوژمنانە و دوور لە مرۆڤایەتی بوو و، بەرژەوەندی بۆ کارتیلەکانی ئامریکا بان تر لە ئیخلاق و پڕنسیب و پەیمانەکانیانە. تیکنۆلۆژیای ئامریکا دەتوانی جۆڵەی مێلورە لە سەرزەوی تەشخیس بدات، کەچی ئیدیعا دەکەن ئاگاداری هێرشی داعش و حشدی شەعبی نەبوون . کوردستان وەک ترمینالی “نەوتی خاو” چاو لێدەکرێ و بەس .\n* چنار و هێمن خۆشک و برا بوون، و کاتێک لە نزیك شارۆچکەی سەید سادیق لە قوتابخانەیەکی فرە دوور بەرەو ماڵ دەگەڕانەوە ، لە سەرما ڕەق بونەوە .ئەو پەیکەرە بە یادی ئەو دوو ناسکۆلەیە دروست کراوە .\n١- ژوزیف ئیسالین : سەر کۆماری ڕووسیا، کە تەقریبەن هەموو ئەندامانی پولیت بیڕوی حیزبی کومونیستی شورەوی تیرباران کرد؛ نمونەی سامناکی تیروری “لیئون تروتسکی” بیرمەندی بوڵشویکەکان بوو کە لە مکزیک بە تەوری ئیستالین کوژرا .\nتاگه‌كانئازادیی باشووری کوردستان پێشمه‌رگه توێژینەوە ده‌سه‌ڵات رەخنە رێفراندۆم سیاسیی كوردستان هەڵوێست یه‌كریزیی-نیشتمانیی\nده‌رباره رەشاد مستەفا سوڵتانی\nپێشوو دیاردەی خۆفرۆشی و نەبوونی لێپرسینەوە لە مێژووی کوردا\nدواتر بە بۆنەی روودانی کارەساتی بوومەلەرزە لە رۆژهەڵات و باشووری کوردستان\nئایا شەڕی ناوخۆیی تاوانێکی گەورە نیە ؟


باوکی ئەو کارمەندە سکیورتییەی چوار ڕۆژ لەمەوپێش لەلایەن کوڕی بەرپرسی مەڵبەندی کەرکوکی یەکێتی لە شاری دەروازە سیتی لە سلێمانی کوژرا دەڵێت، هێشتا بکوژ لە ئاسایشی سلێمانی لەکاتێکدا دەبێت بدرێتە دەستی پۆلیس.\nباوکی هەڤاڵ محەمەد لە کۆنگرەیەکی ڕۆژنامەوانیدا (17ی تشرینی یەکەمی 2021) ڕەخنە لە دەسەڵاتداران دەگرێت لەوەى هێشتا بکوژی کوڕەکەیان لای ئاسایشە لەکاتێکدا ئەوە کاری پۆلیسە و دەبێت بچێتە لای ئەوان.\nناوبراو جەخت دەکاتەوە کە لەکاتی ناشتنی کوڕەکەیاندا تەلەفۆنیان بۆ کراوە تاوەکو سوڵحی عەشایەری بکەن و دەڵێت، "ئێمە دەمانەوێت یاسا سەروەر بێت و ڕێکاری یاسایی بگیرێتەبەر."\nهاوکات برایەکی هەڤاڵ محەمەد لە کۆنگرەکەدا وتی، "ئێمە پەشیمانین بانگەشەی ئارامیمان بۆ یەکێتی کردووە، چونکە بەڕاستی ئەو ئارامییە نابینین."\nداواشی کرد پۆلیس داوای دۆسیەکە و ڕادەستکردنەوەى بکوژە لە ئاسایش بکات چونکە "نازانین بۆ لەوێ ڕاگیراوە، ئاخۆ بەهۆکاری نزیکایەتی و هاوڕێیەتی لەوێیە یاخود چی، بەڵام دەمانەوێت ئەو دۆسیەیە بگوزارێتەوە بۆ پۆلیس."\nدرەنگانی شەوی پێنجشەممە، 14ی تشرینی یەکەمی 2021، کارمەندێکی سکیوریتی بەناوی "هەڤاڵ محەمەد" لە دەروازە سیتی لەلایەن کوڕێکی حەمەسور دووشیوانی، بەرپرسی مەڵبەندی یەکێتی لە کەرکوک کوژرا.\nهاوڕێیەکی کوژراوەکە کە پێکەوە پاسەوانن لەو پڕۆژەیە، بە "ناس کورد"ی وت، "کوڕێکی محەمەد دووشووانی هاتە پڕۆژەکە و لەوێ زۆر بەخێرایی شۆفێری کردووە و نمایشی بە ئۆتۆمبێلەکەی کردووە."\nدواتر بەرپرسی مەڵبەندی دووی یەکێتی لە کەرکوک لەسەر ڕووداوی کوژرانی کارمەندە سکیورتییەکەی سلێمانی لەلایەن کوڕەکەیەوە ڕایگەیاند، کوڕەکەی لەترسدا خۆی شاردبووەوە و دۆزیویانەتەوە و ڕادەستی یاسایان کردووە.\nمحەمەد دووشیوانی، بەرپرسی مەڵبەندی دووی یەکێتی لە کەرکوک کە باوکی بکوژەکەیە لە کۆنفرانسێکی ڕۆژنامەوانیدا (14ی تشرینی یەکەمی 2021) ڕایگەیاند، "پێش هەموو شتێک ئێمە زۆر زیاتر خەمبارین بە ڕووداوەکە و خۆزگە کوڕەکەی من بوایە بکوژرایە."\nوتیشی، "دوای ڕووداوەکە کوڕەکەم لە ترسدا خۆی شاردووەتەوە و دوای گەڕانێکی زۆر دۆزیمانەوە و بە دەس و قاچ بەستراوی ویستمان ڕادەستی ماڵی کوژراوەکەی بکەین، بەڵام ئەوان ڕازی نەبوون و وتیان ڕادەستی یاسای بکەن، بۆیە ئێمەش ڕادەستی یاسامان کرد و لەئێستادا کوڕەکەم لە زیندانە."\nزیاتر بخوێنەوە: محەمەد دووشیوانی هاتەدەنگ: بکوژەکە کوڕی پێشمەرگەیە\nیەکەم لێدوان لە بنەماڵەی پاسەوانە کوژراوەکەی دەروازە سیتییەوە\n2021.10.14 - 18:42


نامەیەكا ڤەکری بۆ وژدانا مامۆستایان – ARTICLE رۆژ\nسوبە (٢٥ی تیرمەهێ) ئەزموونێن گشتی یێن پۆلا ١٢ ئامادەیی ل باشوورێ کوردستانێ دهێنە کرن. دەرئەنجامێن ڤێ پرۆسەیێ دێ بڕیارێ ل سەر کار، تایبەتمەندی، ژیان و پاشەرۆژا ب دەهان هزاران قوتابی/ خویندکار و مالباتێن وان دەت. دێ دیارکەت کا کینە مامۆستا، دادوەر، ئەندازیار، پزیشك، ژمێریار، ئەفسەر و… هتد یێن پاشەرۆژێ. ئانکو ئەڤ پرۆسەیە کارتێکرنەکا گرنگ و راستەوخوە ل سەر وێنەکرنا پاشەرۆژا قوتابی/ خویندکاران دکەت کو دێ بنە رێنیشاندەر، سەرکردە و رێبەرێن ڤی گەل و وەڵاتی، و ب رێکا وان کارتێکرنێ ل سەر پاشەرۆژێ گەل و وەڵاتی ب خوە ژی دکەت. لەوما گرنگیدان ب رێکوپێکی، زەڵالی و پاقژییا برێڤەچوونا ڤێ پرۆسەیێ وەکی نڤێژێن ئۆلداران فەرز و فەررە.\nئەرکێ سەرەکی یێ پاراستنا ڤی کاری دکەڤیتە سەر ملێن مامۆستایێن چاڤدێر، سەرپەرشت و رێڤەبەرێن هۆڵێن ئەزموونان. دڤێت هاریکار نەبن و رێکێ بۆ گزی (قۆپی)کرنێ خوەش نەکەن، کو مخابن هندەك جاران بەحسا ڤێ یەکێ دهێتە کرن. بەلکو پێویستە رێگریێ ل ڤی کاری بکەن دا تنێ قوتابی/ خویندکارێن هەژی سەرکەڤن. ئەوێن د ١٢ ساڵاندا خوە ماندی و ئامادەکری. دیسان گرنگە مامۆستا رەنجا خوە ژبیرنەکەن و ژبیرنەکەن کو گەلەك قوتابی/ خویندکار و مالباتێن دەستکورت دڤان ساڵاندا قوربانی داینە و ژ گەلەك تشتان بێباربووینە دا بگەهنە ڤێ قۆناخێ و سەرکەڤن و قەرەبوویا کاودانێن سەخت بکەن. پاشی وەڵاتێ خوە ژی ب زانستێ ئاڤاکەن و بەرێ بناخێ نەهێلانا گەندەڵیێ بدانن. لێ ئایا ئەڤ چەندە دێ هێتە کرن؟!\nگووتار یاهاتیە خواندن: 371


دەتوانیت بە کیسە خوێیەکی ٢٥٠ دیناری چی بکەیت؟ - Yeane.Org ماڵپەری یانی\nدەتوانیت بە کیسە خوێیەکی ٢٥٠ دیناری چی بکەیت؟\nزۆربەمان خوێ تەنها بۆ خواردن و ئامادەکردنی چێشت بەکار دەهینین، بەڵام جگە لەوەش دەتوانین لە چەند بوارێکیتردا سودی لی ببینین کە گرنگترینیشیان ئەمانەن:\nدەتوانیت خوێ و ئاوی گەرم بەکاربهێنیت بۆ لابردنی پەڵە و زەردی سەر پیاڵە و کوپ کاتێک بەهۆی چای و قاوەوە رەنگیان گرتووە، بە جۆرێک خوێ بکەرە ناو ئاوی گەرم و بۆماوەیەک پیاڵە وکوپەکەی تێدا دابنێ.\nکەمێک خوێ بەسەر رەفەی ناو کەوانتەرەکەتدا بڕێژە بۆ ئەوەی مێروولە بەو ناوەدا نەچێت.\nپێش ئەوەی ماسی پاک بکەیت کەمیک بیکەرە نێو خوێیاوەوە و، پاشان زۆر بە ئاسانی پێست و پولەکەکەی لێدەبێتەوە.\nکەمێک خوێ بکەرە ناو ئەو ئاوەوە کە هێلکەی پێ دەکوڵێنیت، لە کاتی پاککردندا زۆر بە ئاسانی توێکڵەکەی لیدەبێتەوە.\nخوی بکەرە ناو ئەو گوڵدانەی کە گوڵی تێدەکەیت بۆ ئەوەی بۆ ماوەیەکی درێژتر بمێنێتەوە.\nکەمێک خوێیاو بڕژێنە بەسەر ئەو پەڵە حیبرەدا کە بەسەر فەرش و مافوری ماڵەکەتەوەیە و پاشان ئەنجامەکەی ببینە.\nبۆ لەناوبردنی بۆنی ناخۆشی ناو فڕن و سەلاجە دەتوانیت کەمێک خوێ لەگەڵ دارچین تێکەڵ بکەیت و دایبنێیت.\nبۆ پاککردنەوەی تاوەی چەور و رۆناوی تەنها پێویستت بە کەمێک خوێ و پارچە خاولییەک یان کلینیکسی چیشتخانە هەیە.\nپێش ئەوەی دەستبکەیت بە پاککردنەوەی فڕنەکەت کەمێک خوێی پێدا بکە.\nئەو کەسانەی ددانەکانیان بەهۆی زۆر خواردنی چای و قاوەوە زەرد بووە، دەتوانن خوێ لەگەڵ بیکاربۆناتی سۆدیۆم تێکەڵ بکەن و بە فڵچە ددانەکانیانی پێ پاک بکەنەوە.


دوای هەوڵی تورکیا بۆ ناونانی باخچەیەک بەناوی جەوهەر دوداییڤی سەرکردەی جوداخوازی چیچیانەوە ڕوسیا و چیچان هەوڵدەدەن لە پەرچەکرداردا شوێنێک بەناوی عەبدوڵا ئۆجەلان بکەنەوە.\nپێشتر ڕەمەزان قادیرۆڤ، سەرۆک کۆماری چیچان ڕایگەیاندبوو، لەبەرامبەر هەوڵەکەی حکومەتی رەجەب تەیب ئەردۆغان شوێنێک بەناوی عەبدوڵا ئۆجەلان دەکەنەوە، ئەمڕۆش وتەبێژی کۆشکی سەرۆکایەتی ڕوسیا پشتگیری قسەکانی قادیرۆڤی کرد.\nدیمتری بیسكۆف، وتەبێژی كرملین، كۆشكی سەرۆكایەتی ڕوسیا ڕاگەیاند، “بڕیاری دەسەڵاتدارانی توركیا بۆ ناونانی باخچەیەكی توركیا بە ناوی جەوهەر دوداییڤ، سەركردەی جوداخوازی چیچان بۆ گەلی چیچانی ئازاربەخشە و تێگەیشتن و ڕێزمان هەیە بۆ قسەكانی ڕەمەزان قادیرۆڤ”.\nبەکارهێنانی ناوی عەبدوڵا ئۆجەلان لەلایەن چیچان و ڕوسیاوە، خوێندنەوەی جیاوازی بۆدەکرێت، بەشێک پێیان وایە، ناوهێنانی ڕێبەری پارتی کرێکارانی کوردستان بۆ ئەو پرسە، نیشانی دەدات جگە لە پەکەکە هیچ هێزێکی دیکەی کاریگەر بەرامبەر حکومەتەکەی ئەردۆغان نەوەستاوەتەوە و نییە.\nلەبەرامبەردا بەشێکی دیکە لە بەکارهێنانی ناوەکە نیگەرانن، چونکە چیچان و ڕوسیا پێیان وایە جەوهەر دودایڤ، تیرۆرستە و هاوتاکردنی ئۆجەلان لەگەڵ دودایڤ بەکارهێنانی “تیرۆرست بە تیرۆرستە”.\nجەوهەر دوداییڤ، سەركردەی جوداخوازەكانی چیچان و یەكەم سەرۆكی ئەو وڵاتەیە، ساڵی 1991 تاكلایەنانە كۆماری ئیچكیریای لە چیچیان ڕاگەیاند و ساڵی 1994 ڕووبەڕووی هێزەكانی ڕوسیا بووەوە و بۆ ماوەی دوو ساڵ شەڕێكی توند لەنێوان هەردوولادا بەرپابوو، دواتر دودایڤ لەلایەن فڕۆکە جەنگییەکانی ڕوسیاوە کوژرا.\nئاگادارییەك بۆ ئەو مووچەخۆرانەی مووچەی مانگی ئازاریان وەرنەگرتووە\nبەڕێوەبەری خانەنشینیی شارستانی لە سلێمانی ڕایدەگەیەنێت، ئەو مووچەخۆرانەی مووچەی مانگی ئازاریان وەرنەگرتووە مافیان نافەوتێت و لە داهاتی ناوخۆ…